
1. UNIUNEA EUROPEANĂ
1.1 Comunicatul de presă comun Uniunea Europeană - Guvernul României

În timpul reuniunii din 28.10.1999 de la Bucureşti, primul ministru al României, Radu Vasile, şi comisarul european pentru extindere, Günter Verheugen, s-au pus de acord asupra demersului comun ce va permite României să îndeplinească condiţiile cerute de Comisia Europeană înainte de începerea negocierilor de aderare. În ceea ce priveşte evaluarea situaţiei macroeconomice a României, o strategie pe termen mediu anume concepută pentru a permite aderarea la Uniunea Europeană va fi pusă la punct de un grup de experţi români ce vor beneficia de sprijinul Comisiei Europene şi al instituţiilor financiare internaţionale. Strategia va trebui să fie apobată de Guvernul României până la 15 martie 2000. Primul ministru şi comisarul european şi-au exprimat speranţa comună că această strategie să fie aprobată şi de către Parlament şi, în acelaşi timp, să aibă şi girul opoziţiei, pentru a exista garanţia continuităţii sale.

Dl.Verheugen a explicat că, pentru a convinge Consiliul European, programat pentru luna decembrie a.c. să înceapă negocierile de aderare cu România, are nevoie de garanţii în două domenii, şi anume:

· necesitatea de a asigura urgent condiţii decente de viaţă pentru copiii din instituţiile de îngrijire a lor şi, pe termen lung, punerea la punct a unei politici atotocuprinzătoare pentru copiii aflaţi în îngrijirea statului prin crearea unei singure autorităţi instituţionale responsabile în acest domeniu;

· necesitatea unei evaluări pozitive a reformelor macroeconomice din România înainte de a începe negocierile. Comisia va face un raport Consiliului de Miniştri în acest sens înainte de sfârşitul lunii martie 2000. Comisia consideră că ar fi important să se obţină progrese concrete în următoarele domenii:

1. continuarea punerii în practică cu succes a programelor existente pe termen scurt de ajustare economică, programe încheiate cu FMI, Banca Mondială şi Uniunea Europeană;

2. punerea la punct a unei strategii economice pe termen mediu, care să permită aderarea la Uniunea Europeană, strategie ce trebuie aprobată de către autorităţile române până la 15 martie 2000. Această strategie va fi formulată de un grup de experţi români, ce va beneficia de sprijinul Comisiei Europene şi al instituţiilor financiare internaţionale.

Dl. Radu Vasile a declarat că abordarea d-lui. Verheugen este în totalitate compatibilă cu politica Guvernului României. 

În ceea ce priveşte instituţiile de protecţie a copilului, premierul a reamintit măsurile bugetare ce au fost deja luate de către Guvern pentru a asigura condiţii decente de viaţă acestor copii în anul 1999. De asemenea, a prezentat măsurile luate până în prezent de către autorităţile române pentru crearea unei singure autorităţi instituţionale de administrare a acestor instituţii. Guvernul va lua o decizie în ce priveşte înfiinţarea acestei instituţii unice în următoarele săptămâni.

În ceea ce priveşte evaluarea macroeconomică, dl. Radu Vasile şi-a manifestat sprijinul pentru ideea de a defini o strategie pe termen mediu, anume concepută pentru a accelera reformele macroeconomice necesare pregătirii României pentru calitatea de membru U.E. în cele mai bune condiţii posibile. 

Primul-ministru a confirmat, de asemenea, angajamentul ferm al Guvernului României de a pune în practică cu succes programele existente pe termen scurt de ajustare economică, programe încheiate cu Uniunea Europeană şi instituţiile financiare internaţionale, precum şi a programelor PHARE ce au fost concepute în acest scop.

1.2 Condiţionalitate

Există un paragraf foarte interesant intitulat “Condiţionalitate” în pagina 12 din documentul “România: 1999 Accession Partnership”, difuzat de Uniunea Europeană în paralel cu Raportul anual 1999 prezentat pe larg, la timpul respectiv, în buletinul nostru informativ: 

“Asistenţa comunitară pentru finanţarea proiectelor prin intermediul celor trei instrumente de preaderare – PHARE, ISPA (reforma structurală), SAPARD (ajutor pentru dezvoltarea agricolă şi rurală) – este condiţionată de respectarea de către România a angajamentelor luate prin Acordul European, prin continuarea realizării de paşi în vederea realizării Criteriilor-Copenhaga şi, mai ales, de progrese în îndeplinirea priorităţilor specifice ale Parteneriatului de Aderare 2000. Nerespectarea acestor condiţii generale ar putea duce la o decizie a Consiliului de suspendare a asistenţei financiare pe baza Articolului 4 al Reglementării 622/98 din 16 martie 1998”. 

În termeni strict financiari aceasta înseamnă primirea de către România, ca ajutor de pre-aderare, în perioada 2000-2002, prin intermediul celor trei programe mai sus-menţionate, anual, a unor sume de 242 milioane EURO, prin SAPARD şi între 208-270 milioane Euro prin ISPA. Dar mai există şi o altă miză: cea a credibilităţii României.

1.3 Reforma instituţională în viziunea Comisiei “Înţelepţilor” 

Dl. Dehaene şi ceilalţi doi membri ai trio-ului, fostul preşedinte al Germaniei, Richard von Weizsacker şi fostul ministru britanic al comerţului, Lord David Simon, au transmis recomandările lor preşedintelui Comisiei Europene, Romano Prodi, care va pregăti, la rândul său, un raport pentru şefii de stat şi de guvern ai UE.

La summitul european de la Helsinki, din decembrie, va fi propusă convocarea unei Conferinţe Interguvernamentale (CIG) privind reforma instituţiilor UE.

Aceste propuneri trasează o Europă “mai flexibilă”, dar şi mai federală, deşi dl. Dehaene a dorit să evite să pronunţe acest termen. “Înţeleptii” au propus “o reformă globală” care depăşeşte cele trei subiecte propuse de statele membre, şi anume structura CE, posibilitatea adoptării deciziilor cu o majoritate calificată la reuniunile ministeriale şi modificarea ponderii ţărilor mari şi mici, solicitate de premieri.

Alte termene posibile pentru CIG includ apărarea europeană, reprezentarea pe plan extern a UE în instituţiile internaţionale şi noţiunea de “întărire a cooperării” între anumite state membre, care doresc să meargă mai departe, decât altele, în anumite domenii.

“Înţelepţii” nu au fost prea precişi în ce priveşte unele chestiuni care, până acum, erau reglate direct între statele membre. Ei au admis necesitatea unei schimbări în ceea ce priveşte ponderea voturilor în Consiliul de Miniştri, fără alte precizări, la fel şi în ce priveşte structura Comisiei, mulţumindu-se numai să sublinieze că, deşi “majoritatea statelor membre ar respinge o comisie în care ţara respectivă nu ar fi reprezentată”, “aceasta nu este şi nu trebuie să devină o adunare a reprezentanţilor naţionali”. În opinia lor, soluţia rezidă în întărirea autorităţii preşedintelui Comisiei Europene. Ei s-au declarat partizani ai votului majoritar, în locul umanităţii. “Consensul înseamnă imobilism”, a declarat dl. Dehaene. În prezent, acesta este necesar în cazul fiscalităţii, afacerilor interne şi justiţiei, precum şi în probleme de politică externă.

Cea mai inovatoare propunere este cea referitoare la reorganizarea tratatelor UE pe două mari sectoare, unul consacrat principiilor fundamentale, iar celălalt reunind regulile de procedură şi politicile particulare; primul nu poate suferi schimbări decât pe baza unei proceduri greoaie, în cadrul conferinţelor interguvernamentale (CIG), în timp ce al doilea poate fi modificat pe baza deciziilor comune ale Consiliului de Miniştri şi Parlamentului European. Dar anumite ţări ar putea să nu fie de acord cu aceste propuneri.

2. Dosarul relaşiilor ROMÂNIA-BULGARIA

2.1 Podul peste Dunăre

Punctul de vedere român

Amplasarea unui al doilea pod peste Dunăre între România şi Bulgaria este văzută în mod diferit de ambele ţări. Variante ar fi: Calăraşi – Silistra, Giurgiu – Ruse, Turnu-Măgurele – Nicopole, Calafat – Vidin şi Bechet – Oriahevo. Cum nici România, nici Bulgaria nu-şi permit finanţarea integrală a ridicării acestui pod, Uniunea Europeană a răspuns solicitării de a cofinanţa proiectul cu 40-50%. Restul ar urma să fie suportat de ţara care elaborează acest proiect. Reprezentanţii UE au propus însă ca ţara avantajată de amplasarea podului să acorde celeilalte compensaţii.

· Bulgaria susţine de ani de zile că interesele sale ar fi servite mai bine de un pod cu amplasare Vidin-Calafat.

· Premierul bulgar, Ivan Kostov, declară că România “pune piedici” realizării acestui proiect.

· Preşedintele bulgar, Peter Stoianov, declara după summit-ul trilateral România-Bulgaria – Grecia, că Bulgaria “nu şi-a modificat cu nimic” poziţia cu privire la amplasarea viitorului pod.

Punctul de vedere român

· Partea română susţine construirea unei hidocentrale la Turnu-Măgurele- Nicopole care ar prelua şi traficul rutier şi feroviar dintre cele două state. Ca argument, ministrul transporturilor aminteşte că Bulgaria este somată, de Uniunea Europeană să închidă centrala de la Kozlodui, principalul său producător de energie electrică.

· Ideea este susţinută de premierul Radu Vasile, care crede că nu se justifică ridicarea unui pod, pe când a centralei Turnu-Măgurele-Nicopole, da. “Nu putem trasa pe o poziţie secundară nici Bucureştiul, nici Constanţa, în favoarea Sofiei şi a Salonicului”, spune Radu Vasile.

· Preşedintele Constantinescu spune că, dacă podul va fi amplasat în partea vestică a graniţei cu Bulgaria, România ar putea cere acesteia compensaţii. Acestea s-ar putea materializa, în opinia premierului Radu Vasile, în transportul energiei electrice spre Turcia şi Grecia pe teritoriul Bulgariei gratis sau pentru o sumă simbolică. Preşedintele Constantinescu avansează şi o altă idee pentru compensaţii, creditarea unei alte infrastructuri de care să beneficieze partea dezavantajată. 

 

 

2.2 Poluarea

Punctul de vedere bulgar

· Presa bulgară relatează că mediul înconjurător din zona Nicopole a fost poluat cu gaze de amoniac de la Combinatul de Îngrăşăminte Chimice de la Turnu-Măgurele. Potrivit acesteia, concentraţia de amoniac din atmosferă ar fi fost de 20 de ori mai mare decât cea normală.

· Încă de la ridicarea hidrocentralei de la Porţile de Fier, bulgarii au acuzat că aceasta strică echilibrul ecosistemului.

· O altă sursă de poluare este indicată de bulgari în Combinatul siderurgic de la Călăraşi.

Punctul de vedere român

· Autorităţile române recunosc poluarea, însă spun că nivelul concentraţiei de amoniac a fost de patru ori mai ridicat.

· Oficialii români spun că bulgarii nu au prezentat dovezi tehnice care să demonstreze că acuzaţiile lor sunt justificate.

· Partea română acuză poluarea cu dioxid de sulf (SO2) provenită de la centralele termice Ruse şi Silistra, întregul sistem de încălzire bulgar fiind asigurat pe baza de cărbuni.

2.3 Energetica

Punctul de vedere bulgar

· Presa bulgară susţine că se fac presiuni internaţionale pentru închiderea centralei nucleare de la Kozlodui, venite în special din partea Franţei şi Canadei, în ideea de a-şi recupera “miliardele investite la Cernavodă”. În acest context, presa bulgară îl implică şi pe ministrul român al transporturilor, Traian Băsescu.

· Partea bulgară atrage atenţia asupra pericolului reprezentat de Centrala de la Cernavodă. Ultima pronunţare în acest sens a fost făcută după explozia de la o centrală din Coreea, construită pe sistemul CANDU.

· Bulgaria percepe taxe foarte mari pentru transportul energiei electrice româneşti către Turcia şi Grecia, exportul românesc de energie devenind nerentabil.

Punctul de vedere român

· Partea română nu a cerut explicit închiderea centralei de la Kozlodui. Oficialii români însă au amintit repetat că Bulgaria este somată de Uniunea Europeană să închidă centrala, care este principalul producător de energie electrică.

· Neoficial, partea română consideră Kozloduiul o ameninţare pentru securitatea naţională a României, întrucât un eventual accident nuclear ar avea repercursiuni directe asupra ţării noastre. Date neoficiale arată că în Calafat radioactivitatea este de căteva ori mai mare decât cea normală.

· Societatea Naţională Nuclearoelectrică dezvăluie că s-ar face presiuni internaţionale pentru închiderea centralei.

 

2.4 Contrabanda cu ţigări

Punctul de vedere bulgar

· Presa bulgară relatează declaraţia unui pilot, potrivit căreia cinci companii bulgare au efectuat 58 de curse cargo cu ţigări pe Aeroportul Militar Otopeni, efectuate în perioada 1997-1998.

· Directorul general al Direcţiei Vămilor din Bulgaria, Plamen Minev, afirmă că servicii de informaţii româneşti ar fi fost responsabile de contrabanda cu ţigări.

· O altă declaraţie a lui Plamen Minev arată că “o amplă reţea de contrabandişti se află în ancheta organelor vamale din România şi Bulgaria”.

Punctul de vedere român

· Direcţia Centrală a Vamilor a solicitat omologilor bulgari să-i pună la dispoziţie toate documentele sau informaţiile utile de care dispune cu privire la transportul de ţigări efectuat de companiile aeriene bulgare în România în perioada 1997-1998.

· SRI acuză partea bulgară că a refuzat să coopereze atunci când i-au fost cerute date şi informaţii referitoare la contrabanda cu ţigări. Tototdată, şi ambasadorul Bulgariei la Bucureşti, Kosio Kilipov, a refuzat să discute cu partea română pentru a lămuri declaraţiile făcute de presa bulgară.

· În urma audierii unui important oficial SIE de către Comisia parlamentară de control al acestui serviciu, preşedintele acesteia, George ªerban, apreciază campania mediatică din Bulgaria drept “ambiguă” şi generată de frustrări legate de demersul de integrare europeană şi o abilitate mai redusă a diplomaţiei bulgare. George ªerban vede această campanie legată şi de contenciosul dintre cele două ţări privind construirea podului peste Dunăre.

· Preşedintele Emil Constantinescu i-a cerut omologului său bulgar, Peter Stoianov, să facă demersurile necesare pentru ca autorităţile române să intre în cel mai scurt timp în posesia informaţiilor legate de presupusele transporturi de contrabandă. Potrivit preşedintelui Constantinescu, Stoianov a acceptat această solicitare.

3. MOLDOVA

3.1 Hotărâre a Curţii Constituţionale privind referedumul 

Curtea Constituţională a Republicii Moldova a adoptat o hotărâre prin care se stabileşte că Parlamentul este unicul organ care poate decide desfăşurarea unui referendum de modificare a Constituţiei. Totodată, înalta instanţă a precizat ca şeful statului poate doar să iniţieze un referendum constituţional, prezentând legislativului proiectul de lege respectiv. Însă referendumul nu va putea fi desfăşurat dacă legislativul nu va aproba propunerea şefului statului prin vot. Decizia Curţii intră în vigoare la data adoptarii, este definitivă şi nu poate fi atacată. 

Prin această hotărâre, Curtea Constituţională a pus capăt disputei aprinse dintre Preşedinţie şi Parlament privitoare la dreptul preşedintelui de a revizui Constituţia printr-un referendum fără acordul legislativului. Curtea a mai decis ca referendumul de modificare a Constituţiei poate să aibă loc doar după şase luni de la data înaintării în Parlament a proiectului de lege constituţională. Tot Parlamentul va aproba devizul de cheltuieli al unui eventual referendum. Curtea a adoptat această decizie în baza sesizării depuse de către deputaţii Anatol Ciobanu şi Vasile Nedelciuc. 

Hotărârea Curţii vine după dispute de lungă durată între Preşedinţie şi Parlament asupra modificării Constituţiei în vederea trecerii la republică prezidenţială. Parlamentul se opune categoric întăririi atribuţiilor prezidenţiale, iar decizia Curţii Constituţionale dă o lovitură de graţie intenţiilor şefului statului, după cum a declarat deputatul Anatol Ciobanu.

3.2 Demiterea guvernului Sturza

Deputaţii aparţinând fracţiunilor comuniştilor, Frontului Popular şi independenţilor din Parlamentul Republicii Moldova au iniţiat la 5 noiembrie o moţiune de cenzură împotriva guvernului Ion Sturza, instalat în urmă cu 8 luni. Moţiunea a fost semnată de 52 de deputaţi, întrunind majoritatea voturilor din legislativul de la Chişinău. Semnatarii fac răspunzător cabinetul Sturza de eşecul politicii economice, care, potrivit lor, a adus Moldova în pragul unei catastrofe naţionale. Iniţierea moţiunii a fost calificată de preşedintele alianţei de dreapta şi centru aflată la guvernare, Alexandru Moşanu, drept încheierea primei faze a unui complot frontisto-comunist dirijat de şeful statului şi îndreptat împotriva reformelor şi proceselor democratice din Republica Moldova. Cu o zi în urmă, premierul Ion Sturza a susţinut în cadrul unui discurs rostit în parlament necesitatea adoptării unor legi privind privatizarea unor obiective considerate de către o parte a deputaţilor drept strategice pentru Republica Moldova - este vorba despre câteva fabrici de vinuri şi un combinat de prelucrare a tutunului. Aceste proiecte au fost respinse la 5 noiembrie a.c. de către majoritatea legislativului. 

Premierul Sturza fixase un termen de 10 zile pentru privatizarea obiectivelor menţionate, în caz contrar fiind dispus să ofere demisia sa şi a cabinetului său. Demisia guvernului Sturza va duce însă, potrivit declaraţiilor făcute de premier, la suspendarea finanţării externe şi asistenţei tehnice, la reducerea investiţiilor de capital străin în Moldova şi la îndepărtarea de obiectivul integrării europene şi al reformelor economice. De asemenea, Sturza a făcut menţiunea extrem de importantă că debarcarea cabinetului său nu reflectă în esenţă poziţia comuniştilor şi a frontiştilor faţă de proiectele de privatizare, ci atitudinea celor două fracţiuni faţă de cursul politicii pro-europene şi reformiste a guvernului.

La 10 noiembrie moţiunea de cenzură a fost votată de 58 de deputaţi şi astfel guvernul Sturza a fost demis.

În aceste împrejurări, preşedintele Petru Lucinski, care nu a fost un suporter înflăcărat al actualului executiv, are posibilitatea să formeze un nou guvern. Preşedintele s-a pronunţat în repetate rânduri în favoarea unui guvern bazat nu pe un algoritm politic, ci pe principiul participării la guvernare, atât a partidelore parlamentare, cât şi a celor neparlamentare.

4. TRANSNISTRIA

4.1 Ambasadorul României la Chişinău despre conflictul din Transnistria

Ambasadorul extraordinar şi plenipotenţial al României la Chişinău, dl. Victor Bârsan, consideră că diplomaţia Republicii Moldova, inclusiv cea parlamenară, a înregistrat un succes important în internaţionalizarea conflictului din stânga Nistrului. "Este o realitate că Republica Moldova nu are suficiente mijloace de presiune asupra Tiraspolului", a afirmat dl. Bârsan, subliniind necesitatea implicării mai multor organisme internaţionale şi state occidentale în rezolvarea acestei probleme şi că România este interesată în aplanarea conflictului din stânga Nistrului şi eliberarea grupului Ilie Ilaşcu, menţionând că ţara sa va sprijini Republica Moldova în încercarea acesteia de a obţine retragerea trupelor militare străine de pe teritoriul său.

4.2 Solicitare de sprijin privind retragerea trupelor ruseşti din Transnistria

Preşedintele Republicii Moldova, dl. Petru Lucinski a cerut sprijinul României în vederea susţinerii eforturilor ţării sale în vederea retragerii trupelor ruseşti din regiunea separatistă Transnistria.

Preşedintele moldovean a menţionat că ţara sa are nevoie de ajutorul României în cadrul Organizaţiei pentru Securitate şi Cooperare în Europa (OSCE) în vederea apropiatei întâlniri, din noiembrie, de la Istanbul, a celor 54 de membri ai organizaţiei.

Argumentând că armata rusă este un factor de stabilitate în regiune, Moscova a refuzat să-şi retragă trupele din Transnistria, care mai numără încă 2500 de militari, şi doar două tancuri ale Armatei a 14-a ruse au fost retrase din zonă. Republica Moldova se teme că armatele ruseşti ar putea cădea în mâinile separatiştilor de la Tiraspol.

În plus, preşedintele moldovean a lansat un apel mai multor ţări occidentale şi unor organizaţii europene, cerându-le sprijinul în privinţa retragerii trupelor străine de pe teritoriul Republicii Moldova şi a evacuării armelor. Autorităţile de la Chişinău speră ca implicarea organizaţiilor internaţionale să impulsioneze reglementarea conflcitului şi retragerea trupelor.

Această problemă a fost discutată cu ocazia unei întâlniri între preşedintele Lucinski şi consilierul secretarului de stat al SUA pentru statele care şi-au obţinut recent independenţa, dl. Stephen Sestanovic, întâlnire ce a avut loc la 18 octombrie, la Chişinău. 

Dl. Sestanovic a declarat că SUA sunt interesate în retragerea trupelor ruseşti din regiunea transnistreană a Republicii Moldova şi şi-a exprimat speranţa că un acord, ce se aşteaptă să fie semnat la summitul OSCE de la Istambul, va promova acest proces. Consilierul american a menţionat, de asemenea, că la iniţiativa preşedintelui Bill Clinton, Congresul SUA intenţionează să aloce fonduri în vederea sprijinirii procesului de retragere a trupelor ruseşti din Transnistria. De asemenea, mai multe ţări europene vor acorda asistenţă financiară militarilor ruşi care ar urma să fie retraşi din regiune. 

4.3 Conferinţă internaţională 

Conferinţa internaţională, desfăşurată timp de trei zile în Tiraspol, la sfârşitul lunii octombrie, sub auspiciile Misiunii OSCE în Republica Moldova, precedată de două vizite consecutive ale delegaţiilor Parlamentului European şi Uniunii Europene, subliniază interesul comunităţii europene faţă de reglementarea conflictului transnistrean.

Un argument în plus este şi prezenţa organizaţiilor europene interesate – Fundaţia londoneză pentru Securitate Internaţională, Centrul germano-american de Securitate pentru fostele ţări socialiste şi sovietice, Consiliul Europei - şi, desigur a ţărilor garante, Rusia şi Ucraina.

Obiectul principal al discuţiilor l-a constituit crearea unui stat comun, singura cale, în opinia experţilor, de soluţionare a diferendului transnistrean. Este vorba de ajungerea la o înţelegere unanimă a cinci principii de bază asupra cărora părţile au convenit să stabilească relaţii: frontiere comune şi spaţii comune economice, sociale, juridice şi de apărare.

Mărul discordiei îl constituie forma de organizare a viitorului stat comun. Conducerea Republicii Moldova propune crearea unui stat comun în cadrul căruia Transnistria ar avea o autonomie regională lărgită. Autorităţile transnistrene pledează pentru ideea ca acest stat să aibă doi subiecţi de drept internaţional, cu alte cuvinte este vorba de federalizarea Republicii Moldova care, desigur, nu poate fi acceptată. Ambiţia regimului separatist de la Tiraspol rezidă şi în superficialitatea conducerii republicii faţă de negocierile cu Moscova în problema retragerii din zonă a armamentului armatei ruse.

Situaţia politică tensionată, confruntările dintre organele puterii de stat – Preşedinţie, Parlament şi Guvern – destrămarea de facto a mojorităţii de guvernământ, Alianţa pentru Democraţie şi Reforme, au făcut ca această problemă să fie trecută, în general, pe planul al doilea sau al treilea. 

Experţii OSCE sunt de părere că, pentru a soluţiona problema retragerii Armatei ruse din această regiune este necesar ca, în paralel cu Comisia Militară, să fie constituită şi una politică, ce ar exprima voinţa politică a conducerii republicii în acest domeniu, cum s-a procedat, spre exemplu, în ţările Europei centrale după dizolvarea Tratatului de la Varşovia.

4.4 Rezoluţie a Uniunii Interparlamentare

În rezoluţia adoptată, Uniunea Interparlamentară se declară indignată de procesul, condamnarea şi întemniţarea lui Ilie Ilaşcu. S-a apreciat că Ilie Ilaşcu se află în închisoare ca urmare a unui verdict care, pronunţat de către o instanţă a unei entităţi teritoriale nerecunoscute de comunitatea internaţională, nu are nici un fundament legal şi trebuie considerat nul şi neavenit.

Uniunea Interparlamentară subscrie deplin la opinia Consiliului Europei, potrivit căreia Ilie Ilaşcu şi colegii săi nu pot fi judecaţi decât de un tribunal independent şi imparţial, constituit în mod legal, în conformitate cu Constituţia Republicii Moldova şi a dreptului internaţional. Totodată, s-a exprimat profunda îngrijorare faţă de condiţiile în care Ilie Ilaşcu şi colegii săi sunt deţinuţi şi se adresează Adunării Parlamentare a Consiliului Europei pentru a cere ca Organizaţia Internaţională a Crucii Roşii să fie autorizată a-i face o vizită lui Ilie Ilaşcu.

Într-un alt punct al rezoluţiei Consiliul Interparlamentar i-a cerut secretarului general al Uniunii să întreprindă toate demersurile posibile, inclusiv pe lângă autorităţile parlamentare ale Federaţiei Ruse, pentru a obţine ca Ilie Ilaşcu să fie deferit unui tribunal independent şi imparţial.

Totodată Consiliul a solicitat Comitetului pentru Drepturile Omului al Uniunii Interparlamentare să continue examinarea acestui caz şi să i se prezinte un raport la următoarea sesiune, care va avea loc în aprilie-mai anul 2000.

 

 

 

 

 

 

5. IUGOSLAVIA

5.1 Kosovo

5.1.1 Adevărul despre războiul din Kosovo 

(studiu realizat după STRATFOR)

În timpul celor patru luni de război împotriva Iugoslaviei, NATO a argumentat că, în Kosovo, a avut loc un adevărat genocid; estimările oficiale indică uciderea a circa 10000 de etnici albanezi, de către sârbi, în campaniile de purificare etnică. Dar, după patru luni de investigaţii, efectuate de echipe internaţionale, au fost exhumate numai câteva sute de cadavre. FBI-ul a descoperit sub 200. Punând la un loc diferite dovezi, se pare că numărul civililor etnici albanezi ucişi este cu mult mai mic decât s-a pretins anterior. 

Deşi noi descoperiri ar putea invalida acest punct de vedere, până acum, nu s-a materializat nici o dovadă a unor crime în masă, care să justifice acel război. Acest lucru ar putea avea implicaţii serioase pe plan politic şi pentru NATO şi guvernele aliaţilor.

La 11 octombrie, Tribunalul Penal Internaţional pentru fosta Republică Iugoslavia (ICTY) raporta că la minele din Trepca, Kosovo, unde se credea că au fost ucişi 700 de etnici albanezi, nu există nici un fel de cadavre. Războiul a fost justificat ca o intervenţie necesară pentru preîntâmpinarea uciderii în masă a populaţiei de origine albaneză, din Kosovo.

La 22 martie, premierul britanic Tony Blair declara în Camera Comunelor: “Trebuie să acţionăm pentru a salva mii de civili inocenţi, inclusiv femei şi copii, de o catastrofă umanitară, de moarte, barbarie şi purificare etnică, ordonate de un dictator brutal”. În calitate de primă intervenţie a NATO pe teritoriul unui stat suveran, războiul din Kosovo trebuia justificat în mod clar. De-a lungul anului, oficialii NATO s-au referit mai întâi “la purificare etnică” care ar fi avut loc în Kosovo, iar apoi la “genocid”. În martie, purtătorul de cuvânt al Departamentului de Stat declara reporterilor că NATO nu are nevoie să dovedească că sârbii s-au dedat la o politică de genocid, deoarece s-au comis, în mod clar, crime împotriva umanităţii. Dar, imediat după război, în iunie, preşedintele Clinton invoca din nou termenul afirmând: “NATO a stopat eforturile deliberate, sistematice, de purificare etnică şi genocid”.

Pe măsura trecerii lunilor, estimările privind cei ucişi în timpul campaniei sârbe a tot crescut şi după război. La începutul campaniei, au fost date publicităţii tot felul de cifre privind numărul etnicilor albanezi care ar fi fost ucişi. Ceaţa şi focul războiului ar putea explica acest lucru. Dar la 17 iunie, ministrul britanic Geoff Hoon declara: “conform datelor strânse de noi, majoritatea pe baza relatărilor refugiaţilor, se pare că circa 10000 de oameni au fost ucişi, în peste 100 de masacre”, precizând mai târziu că este vorba de etnici albanezi, ucişi de sârbi. Dar, la 2 august numărul a crescut cu încă 1000, Bernard Kouchner, administratorul ONU în Kosovo, afirmând că au fost descoperite deja circa 11000 de cadavre în gropile comune din întreaga provincie. El releva că are drept sursă ICTY. Dar ICTY a declarat că nu a furnizat această informaţie. Până în prezent nu s-a aflat sursa estimărilor lui Kouchner. Dar cifra de 10000 a fost, în continuare vehiculată în legătură cu acele atrocităţi.

În pofida activităţii echipelor occidentale de anchetă, la sfârşitul războiului se constată prea puţine dovezi privind comiterea unor crime de război. Crimele în masă sunt greu de ascuns. Trebuie să te gândeşti la Germania nazistă, Cambodgia, sau Ruanda pentru a înţelege că uciderea a mii de oameni lasă în urmă dovezi care nu pot fi şterse. Având în vedere că mulţi lideri NATO au fost criticaţi pe plan intern – mai ales în Europa – pentru că au declanşat războiul, Alianţa ar fi fost interesată să descopere dovada unor câmpuri ale morţii în Kosovo, care să demonstreze cât a fost el de necesar. În plus, nişte dovezi concludente ar submina poziţia preşedintelui Miloşevici, distrugându-i sprijinul pe plan intern. 

Cu certitudine, au avut loc crime şi acţiuni brutale şi este posibil să se descopere noi dovezi. Dar, în lipsa unor dovezi concludente, de până acum, se poate aprecia că au fost ucise câteva sute – nu mii – de persoane. Având în vedere progresele înregistrate până în prezent, este greu de crezut că vor fi descoperite 10000 de cadavre, deci cu mult sub magnitudinea celor afirmate de NATO, de guvernele Alianţei şi relatările din presă.

Contează foarte mult câte persoane au fost ucise în Kosovo. Politica externă şi implicaţiile politice sunt foarte importante. Există o linie între oprimare şi crime în masă . Nu este una pozitivă, dar trebuie făcută o distinctie între sute de morţi şi zeci de mii de morţi. Ceaţa privind această diviziune are implicaţii serioase nu numai pentru integritatea NTAO, ci şi pentru noţiunea de suveranitate. Dacă câteva zeci de persoane ar fi ucise în urma unor demonstraţii, va avea comunitatea internaţională dreptul să intervină recurgând la forţă? Exact conform regulilor instituite de NATO, magnitutdinea crimelor are o importanţă critică. Din punct de vedere politic, Alianţa a fost dependentă de informaţiile furnizate de SUA cu privire la război. Dacă SUA şi NATO au greşit, atunci guvernele din Alianţă, deosebit de criticate ca cele italian şi german, ar putea să aibă probleme. Încrederea în informaţiile şi poziţia de lider al SUA ar putea scade în mod marcant. În urma scandalului şi întrebărilor privind politica sa externă, Administraţia Clinton are deja dificultăţi în influenţarea evenimentelor pe plan mondial. Această influenţă ar putea scade tot mai mult.

5.1.2 Comunicat de presă al Mişcării Sârbe de Reînnoire

Mişcarea Sârbă de Reînnoire (SPO) a lui Vuk Draşkovici este de părere că intenţia organelor locale ilegale ale oraşului Priştina de a înlocui toate denumirile sârbeşti ale străzilor şi pieţelor cu denumiri care vorbesc despre personalităţi şi evenimente albaneze nu are nici un suport juridic, reprezentând un act de vandalism. "După alungarea a peste 200.000 de sârbi şi comiterea de nenumarate crime împotriva populaţiei sârbe din Kosovo-Metohija, extremiştii albanezi doresc să şteargă şi trecutul sârbesc al regiunii. 

Denumirile obiectivelor existente până în prezent în oraşul Priştina au reprezentat o exprimare reală a vieţii multietnice, multiconfesionale şi multiculturale din Kosovo-Metohija. Prin schimbarea denumirilor străzilor şi a pieţelor şi înlocuirea lor cu denumiri care cuprind până şi nume ale unor fascişti albanezi de notorietate din timpul celui de-al doilea război mondial, precum şi nume ale celor mai brutali terorişti din timpul conflictelor tragice ce au avut loc anul trecut, nu se anulează doar trecutul sârbesc, ci chiar şi trecutul albanezilor din Kosovo-Metohija, care au trăit veacuri întregi împreună cu sârbii, împărţind cu aceştia până şi soarta istorică comună" - se spune în comunicatul SPO.

5.1.3 Iugoslavia solicită revenirea armatei şi poliţiei sale în Kosovo

RF Iugoslavia a solicitat Consiliului de Securitate al ONU revenirea trupelor sale armate şi ale poliţiei în Kosovo, precizând ca aceasta ar fi în interesul asigurării securităţii în zonă şi prevenirii exodului populaţiei sârbe şi al reprezentanţilor altor etnii din provincie.

Fostul şef al Misiunii OSCE pentru Kosovo-Metohija, William Walker, a declarat, că în localitatea Racak, armata iugoslavă şi poliţia nu se vor mai reîntoarce în Kosovo-Metohija.

5.1.4 Critica activităţii KFOR şi a UNMIK

· Uniunea Europeană şi-a exprimat profunda îngrijorare faţă de cele mai recente acte de violenţă comise de albanezi împotriva sârbilor din Kosovo, solicitându-le ambelor părţi să respecte Rezoluţia 1244 a Consiliului de Securitate al ONU şi să colaboreze cu UNMIK şi KFOR. În comunicatul Ministerului de Externe al Finlandei, ţara ce deţine preşedinţia UE, se menţionează că această instituţie pledează pentru o provincie democratică si multietnică şi că în acest sens toţi cetăţenii, indiferent de etnie, trebuie să aibă posibilitatea să rămână şi să revină în Kosovo şi să convieţuiască într-un climat paşnic.

· Adjunctul şefului diplomaţiei iugoslave, Miroslav Miloşevic, s-a întâlnit cu diplomaţii străini acreditaţi în capitala iugoslavă. În timpul convorbirilor, Miloşevic a ţinut să precizeze că, ţinând cont de comportarea până în prezent, precum şi politica faptelor îndeplinite, pe care le promoveaza KFOR şi UNMIK, reiese că membrii acestor misiuni internaţionale, în frunte cu emisarul special al secretarului general al ONU, Bernard Kouchner, sunt implicaţi în acţiuni de epurare etnică şi de încălcare a drepturilor sârbilor, musulmanilor, rromilor şi ale altor comunităţi nealbaneze din Kosovo-Metohija. Prin dispoziţiile sale, Bernard Kouchner încalcă în mod conştient şi intenţionat mandatul stabilit prin rezoluţia ONU. Politica pe care o promovează Kouchner în regiune este cea de a nu aduce reproşuri teroriştilor şi criminalilor albanezi, iar urmarea unei astfel de atitudini este transformarea regiunii într-un centru al crimei organizate, al traficului cu arme, al drogurilor, precum şi al jafurilor, crimelor şi al maltratărilor, ce au loc zilnic, împotriva populaţiei nealbaneze.

· Constatări ale reprezentantului ONU pentru drepturile omului privind violenţele asupra populaţiei nealbaneze din Kosovo Surse ONU afirmă că, în pofida prezenţei reprezentanţilor comunităţii internaţionale, populaţia nealbaneză din Kosovo este supusă actelor de violenţă. Reprezentantul special al ONU pentru drepturile omului, Jiri Dienstibier afirmă că în provincie continuă să aibă loc expulzări, crime şi incendieri, dar că, de data aceasta, actele respective sunt îndreptate împotriva populaţiei nealbaneze din zonă.

5.2 SERBIA

5.2.1 Modificare a atitudinii SUA faţă de situaţia politică din Iugoslavia

SUA şi-au remodelat atitudinea faţă de Iugoslavia, renunţând să mai condiţioneze ridicarea sancţiunilor de plecarea preşedintelui Miloşevici. Secretarul de stat american, Madeleine Albright, a anunţat că pentru anularea embargoului vor fi suficiente alegerile Această modificare de atitudine are ca scop sprijinirea opoziţiei, în eforturile ei de a prelua puterea. Ea a fost anunţată cu ocazia vizitei liderilor mişcării de opoziţie din Alianţa pentru schimbare la Washington.

Analiştii politici belgrădeni apreciază că decizia Administraţiei SUA nu vine atât din dorinţa de a scoate Iugoslavia din izolare, chiar dacă regimul preşedintelui Slobodan Miloşevici rămâne la putere, cât din convingerea că opoziţia sârbă va învinge în alegeri dacă acestea vor fi organizate în condiţii democratice. Dorinţa de schimbare a cetăţenilor Serbiei este confirmată de toate sondajele de opinie apărute la Belgrad. Decizia SUA poate debloca şi situaţia internă, unde, după ce opoziţia a ajuns la un acord în privinţa condiţiilor de participare la alegeri, lucrurile băteau pasul pe loc din cauza refuzului partidelor din coaliţia guvernamentală de a accepta să organizeze aceste alegeri. Presiunea străzii nu era suficientă pentru a determina regimul să accepte alegerile, bazându-se şi pe neînţelegerile existente în rândul principalelor forţe de opoziţie. 

5.2.2 Reacţii în Serbia

Partidul Socialist al preşedintelui iugoslav, Slobodan Miloşevici, a luat în derâdere propunerea SUA privind ridicarea sancţiunilor economice impuse Serbiei în schimbul desfăşurării alegerilor libere şi corecte. Reprezentantul SPS, Ivica Dacic, a calificat aceasta ofertă drept tragicomică, în timp ce opozanţii lui Miloşevic au salutat această revizuire a politicii americane, anunţată de sectretarul de stat Madeleine Albright cu prilejul întrevederii sale cu liderii opoziţiei sârbe. După cum este cunoscut, în prealabil, SUA au condiţionat anularea embargoului de înlăturarea de la putere a lui Miloşevic. La mitingul de protest care a avut loc joi seara la Niş, liderul opoziţiei, Stevan Radmilovic, şi-a exprimat mulţumirile faţă de "bunele intenţii ale Occidentului", subliniind însă că sârbii trebuie să câştige singuri lupta pentru democraţie.

5.3 MUNTENEGRU

În mod discret, Muntenegrul îşi continuă drumul său spre independenţă, deocamdată pe plan economic, faţă de o Serbie totalitară şi sărăcită. Începând de la 1 noiembrie, marca germană a intrat oficial în scenă ca monedă paralelă faţă de dinarul iugoslav, ca urmare a unui decret adoptat în şedinţa extraordinară a guvernului. Un consiliu monetar format din cinci bancheri şi finanţişti (printre ei Bozdar Gazivoda, fost viceguvernator al Băncii Naţionale Iugoslave, Petar Vujovici, director la Banca Centrală Iugoslavă din Podgoriţa, şi Ratomir Jovicevici, adjunctul ministrului de finanţe) va supraveghea cursul dinarului, menţinând paritatea la 17/1. Se pune însă întrebarea cum va putea acest consiliu să menţină acest nivel constant, atâta vreme cât emisiunea de monedă vine de la banca centrală iugoslavă şi cât dinarul e în circulaţie şi în republica vecină, unde valoarea monedei e în cădere liberă? Răspunsul e simplu: nu va putea. Definirea cursului dinarului faţă de marcă doar pe teritoriul Muntenegrului va duce inevitabil la înlocuirea treptată a monedei iugoslave cu cea germană.

Potrivit purtătorului de cuvânt al Departamentului de stat, James Rubin, Washington-ul a dorit să-i încurajeze pe muntenegreni "să dispună de libertatea economică şi politică pe care o merită". James Rubin s-a abţinut totuşi să susţină făţiş planul monetar muntenegrean, care are ca obiectiv eliberarea republicii de influenţa economiei iugoslave, confruntată, potrivit unor economişti, cu pericolul hiperinflaţiei. Oficialităţile iugoslave au calificat planurile Muntenegrului drept complot menit să-i ofere un atu în negocierile privind viitorul federaţiei, care deocamdată nu au dus la nici un rezultat.

Steve Hanke, consilierul american al preşedintelui Djukanovici, profesor de economie aplicată la Universitatea John Hopkins din Baltimore, a menţionat că a pregătit încă din august un proiect de lege privind reforma sistemului monetar muntenegrean. Potrivit proiectului, guvernul poate alege între marca germană şi o nouă monedă, marca muntenegreană, la colectarea impozitelor şi la plăţi. Marca ar urma să fie controlată printr-un consiliu monetar foarte strict, pentru care, potrivit lui Steve Hanke, Muntenegrul dispune de suficiente rezerve străine. Consilierul nu a precizat mărimea rezervelor, spunând doar că cifrele publicate până în prezent sunt greşite. Cetăţenii vor putea folosi ce monedă vor, prin introducerea unui sistem concurenţial. Preşedintele Djukanovici a apreciat că noul plan monetar va proteja economia republicii şi va mai reduce din presiunea creată de impasul negocierilor privind reformarea Federaţiei iugoslave. Muntenegrul a ameninţat că va organiza un referendum pentru independenţă dacă Belgradul îi respinge cererile înaintate în august de a obţine controlul asupra sistemului vamal şi armatei republicii şi de a modifica guvernul federal, ceea ce ar ameninţa autoritatea preşedintelui Miloşevici.

6. Vizita în Qatar ªi în Kuweit a preªedintelui Emil Constantinescu

Preşedintele Emil Constantinescu s-a aflat într-o vizită oficială în Qatar şi Kuweit între 24-25 octombrie a.c. 

Au avut loc întâlniri la Doha cu o serie de oameni de afaceri din această ţară, precum şi convorbiri oficiale între preşedintele Emil Constantinescu şi şeful statului Qatar, emirul Hamad Bin Khalifa Al Tani, care au fost urmate de semnarea convenţiei interguvernamentale privind evitarea dublei impuneri. 

Preşedintele României a conferit, de asemenea, emirului din Qatar ordinul naţional "Steaua Romaniei" rezervat şefilor de stat. 

Delegaţia română a vizitat complexul industrial Raslafan, una din cele mai importante investiţii în Orientul Mijlociu. 

În cadrul complexului, situat la nord de Doha, se desfăşoară extracţia, lichefierea şi pregătirea pentru transport a gazelor naturale din cel mai mare zăcământ de gaze neasociate de pe Terra, cunoscut sub numele de Câmpul Nordic şi estimat la circa 15 mii de miliarde de mc de gaze. Descoperit in 1971, uriaşul zăcământ a atras deja investiţii de mai multe miliarde de dolari din partea unor companii din SUA, Japonia, Coreea de Sud, Italia sau Franţa. Preşedintele a avut un dialog cu oameni de afaceri din Qatar, la care au participat şi membrii delegaţiei economice care îl însoţeşte pe şeful statului în turneul din Golf. 

Preşedintele Emil Constantinescu şi-a continuat vizita de stat în Kuweit, a doua şi ultima etapă a turneului întreprins în ţări din Golf. 

ªeful statului a avut programate întâlniri protocolare cu prinţul moştenitor, care este şi premier al Kuweitului, şeicul Saad al Abdullah al Salem al Sabah, şi cu vicepremierul si ministrul de externe kuweitian, şeicul Sabah al Ahmad al Jaber al Sabah. 

Vizitele de stat în Qatar şi Kuweit au avut menirea de a relansa dialogul cu lumea arabă, iar pentru cooperarea cu aceste ţări - cu structuri de stat de tip monarhie absolută sau constituţională ereditară – relaţiile directe la nivelul cel mai înalt sunt determinante. 

Preşedintele român a precizat că, printre obiectivele acestui turneu se numără infiinţarea unei bănci arabe în România în care să intre capital din ţări precum Qatar, Kuweit sau Arabia Saudită şi atragerea de investiţii in Zona Liberă Constanţa, cu participare la privatizare. Oamenii de afaceri din Qatar s-au arătat foarte plăcut surprinşi de capacităţile de transport şi încărcare pe care le oferă portul Constanţa. Foarte curând, va veni la Bucureşti o delegaţie a Camerei de Comerţ din Qatar, iar în cursul convorbirilor oficiale de la Doha, gazdele au propus o întâlnire între miniştrii educaţiei din România şi Qatar care să pună la punct un program comun în domeniul învăţământului şi al cercetării. Este posibil, de asemenea, ca anul viitor emirul Qatarului să facă o vizită în România. 

Oamenii de afaceri din ţările Golfului nu au încredere pentru investiţii decât în proprietatea privată şi, trebuie subliniat că statul Qatar este primul din această zonă care a deschis o ambasadă la Bucureşti, urmând ca în curând ambasadorul de aici să fie acreditat şi în alte ţări din centrul şi estul Europei. 

Economia statului Qatar cunoaşte un proces de transformare si diversificare industrială şi se estimează că în următorii ani se vor înregistra importuri semnificatrive de echipamente şi produse industriale. Experţii economici estimează că zona Golfului are posibilitatea ca în curând să devină centru de export foarte important. 

Qatar este unul dintre cele 6 state membre ale Consiliului de Cooperare al Golfului. Urmează ca oamenii de afaceri, conform legilor economiei de piaţă, să acţioneze la modul cel mai concret pe o cale deja deschisă. De altfel, preşedintele a fost însoţit de o importantă delegaţie economică, reprezentanţi ai unor companii româneşti producătoare de utilaj petrolier şi petrochimic, şi ai unor mari firme precum "Electroputere" Craiova, "Automobile" Dacia sau PETROM. 

Interesul României este de a coopera activ cu ţările din Golf, în special în domeniul petrochimic şi al hidrocarburilor, dar şi de a exporta spre aceste ţări produse ieftine şi de calitate.

7. Trilaterala România-Bulgaria-Grecia

Preşedintele României, Emil Constantinescu a participat în zilele de 4 şi 5 noiembrie la Trilaterala organizată la cel mai înalt nivel, împreună cu preşedintele bulgar, Petăr Stoianov şi premierul grec, Costas Simitis.

Discuţiile au fost consacrate cu prioritate dezvoltării infrastructurii regionale de comunicaţii, politicii externe şi securităţii regionale, combaterii imigraţiei ilegale, traficului de droguri şi crimei organizate.

În intervenţiile lor, cei trei înalţi demnitari au subliniat, în primul rând, rolul istoric în regiune al Pactului de Stabilitate pentru Europa de Sud-Est, atât din punct de vedere socio-economic, cât şi din punctul de vedere al integrării politice cu restul Europei. În această ordine de idei, vorbitorii au accentuat că este momentul să se treacă la îndeplinirea priorităţilor Pactului – consolidarea instituţiilor democratice în regiune, dezvoltarea economică, întărirea securităţii – prin “mobilizarea” unor fonduri destinate acestui scop.

Referindu-se la Pactul de Stabilitate, dl. Emil Constantinescu a subliniat că România şi Bulgaria sunt furnizori de securitate în regiune. Relaţiile bilaterale sunt un model de cooperare între cele două ţări democratice, iar relaţiile România – Bulgaria – Grecia reprezintă un model general pentru creşterea stabilităţii în Balcani.

În cadrul conferinţei de presă care a avut loc după încheierea convorbirilor, a fost reafirmat sprijinul pe care Grecia este dispusă să-l acorde României şi Bulgariei în vederea invitării lor la negocieri de aderare la UE, cu prilejul summit-ului de la Helsinki, precum şi pentru integrarea în NATO.

O altă problemă dezbătută în cadrul dialogului tripartit, evocată în conferinţa de presă, a fost dezafectarea Dunării şi reluarea navigaţiei pe acest fluviu. Cele trei ţări au lansat un apel Iugoslaviei de a-şi îndeplini obligaţiile ce-i revin în acest domeniu conform prevederilor internaţionale.

Prima reuniune trilaterală româno – bulgară - elenă la cel mai înalt nivel, în aceeaşi formulă, a avut loc la 3-4 octombrie 1998, la Delphi. Cu acel prilej, cei trei înalţi demnitari au hotărât să dezvolte unele proiecte de anvergură în domeniile infrastructurii, energiei şi cooperării în turism, să edifice un sistem comun de informare, care să conducă la “distrugerea rapidă a reţelei crimei organizate şi a traficului ilegal de bunuri şi persoane”. 

Lansată în august 1995 la Ioannina (Grecia), Trilaterala România – Grecia - Bulgaria este cea mai veche formă de colaborare de acest gen în care este angajată ţara noastră. Ea are drept obiectiv promovarea unei mai bune cunoaşteri şi comunicări în plan regional, de natură să faciliteze procesele de integrare economică şi euro-atlantica.

De la prima întâlnire trilaterală de la Ioannina, cooperarea dintre România, Bulgaria şi Grecia se dezvoltă continuu în diferite domenii.

În planul politicii externe şi securitătii regionale, temele de interes comun aflate în atenţie sunt securitatea şi stabilitatea în sud-estul Europei şi în regiunea Mării Negre, fiind evidenţiată permanent ideea că prin începerea negocierilor de aderare a Bulgariei şi României, UE va contribui la consolidarea zonelor de stabilitate din regiune şi va spori şansele de extindere a democraţiei în aceste ţări în vecinătatea lor imediată. 

8. RUSIA

8.1 Noua doctrină militară
Rusia a publicat un nou proiect de doctrină militară în care se prevede faptul că îşi păstrează dreptul de a folosi cea dintâi armele nucleare, însă experţii în problema apărării au afirmat, la 11 octombrie, că principala surpriză a constituit-o tonul izbitor antioccidental.

Preşedintele Boris Elţîn a aprobat ultima doctrină în 1993, după ce armata a înăbuşit o revoltă parlamentară. Acea doctrină nu a fost niciodată publicată în întegime, dar fragmente privind politica nucleară şi intervenţiile în afara Rusiei au cauzat mişcări şi convulsii în Vest la vremea respectivă. 

Ziarul “Krasnaya Zvezda” al Ministerului Apărării a publicat noul proiect în întregime, fapt care a polarizat atenţia analiştilor militari din Rusia şi Vestul Europei. 

“Evenimentele recente, atât cele din Balcani, cât şi cele din Caucazul de Nord sunt semne că a trebuit să terminăm munca la acest proiect, muncă începută acum doi ani sub îndrumarea preşedintelui Elţîn”, a explicat generalul Valeri Manilov, şeful Statului Major General însărcinat cu prezentarea doctrinei, ziarului mai sus menţionat.

În centrul noii doctrine se află conceptul a două direcţii opuse – cea unipolară, care implică prezenţa SUA ca unică superputere, şi cea multipolară, care cuprinde ideea existenţei a mai multor centre de influenţă printre care şi Rusia.

“Federaţia Rusă consideră că progresul social, stabilitatea şi securitatea naţională sunt lucruri care pot fi garantate doar într-o lume ce are drept cadru multipolaritatea şi este pregătită să urmeze toate căile pentru realizarea acestora”, se stipulează în proiectul rus amintit.

SUA şi aliaţii săi din NATO nu sunt clar menţionaţi, dar înţelesul este clar. Doctrina prezintă o listă cu principalele ameninţări la adresa Rusiei printre care încercarea de a marginaliza Rusia pe plan internaţional şi staţionarea de trupe în apropierea Rusiei. 

“Din păcate este vorba despre o întoarcere la modelul sovietic” şi la acea perspectivă prin care Rusia a privit Vestul ca pe o entitate duşmană, care pune mereu în primejdie interesele naţionale ale Rusiei”, a afirmat Evgheni Volk de la Fundaţia Heritage din Moscova.

Un expert al apărării din Vest a afirmat că se urmăreşte schimbarea totală a stării de spirit din Rusia de după războiul rece, care a îmbrăcat diferite forme, şi care astăzi a luat forma unei supărări faţă de extinderea NATO, prin includerea de noi membri dintre statele din Europa de Est. Bombardarea Iugoslaviei de către forţele NATO şi îndoielile Vestului în ceea ce priveşte reformele economice din Rusia au servit la adâncirea unei stări de spirit ce îmbracă cel mai adesea forme ale deziluziei.

“Ceea ce m-a surprins este faptul că punctele de vedere exprimate de Statul Major sunt împărtăşite de o mare parte dintre civilii care fac parte din instituţiile politice”, a mai spus expertul apărării din Vest. “Mi-e teamă că aceasta e o schimbare pe care o vom resimţi puternic în viitor”, a adăugat expertul. El a mai spus că această modificare de atitudine a fost mult mai profundă decât o simplă stare de spirit dinaintea unor alegeri. Ruşii aleg un nou parlament în decembrie şi un nou preşedinte la mijlocul anului 2000. Un milion şi două sute de mii de militari rămân un segment cheie de electorat .

Încercarea de a crea o nouă concepţie despre securitatea naţională a Federaţiei Ruse este, în sine, lăudabilă, scrie cotidianul moscovit “Izvestia”, referindu-se la un document elaborat recent de executivul rus şi prezentat spre aprobare Consiliului Federaţiei (Camera superioară a parlamentului federal).

Potrivit ziarului, “evenimentele din Caucaz au demonstrat necesitatea elaborării unui astfel de concept, pentru că principalele greşeli ale autoritătilor ruse în zona caucaziană au fost legate de absenţa unor idei clare privind priorităţile interesului naţional al statului”.

Ziarul precizează, însă, că documentul a fost elaborat ţinându-se seama de ameninţarea reală a unui război, iar “introducerea cenzurii centralizate în relatarea războiului din Caucazul de Nord pare a fi aproape singurul element nou din conceptul adoptat”. În opinia cotidianului, oricâte documente de acest fel ar fi elaborate, ele nu vor face decât să confirme dezorientarea puterii executive, a crizei generale a acesteia – a cadrelor, ideologiei şi structurilor sale.

Cotidianul “Izvestia” consideră că puterea executivă “a pierdut parţial controlul” nu numai într-o zonă declarată rebelă, cum este Cecenia, dar şi în mai multe republici autonome, subiecti ai Federaţieie Ruse, unde se manifestă felurite conflicte mai mari sau mai mici, juridice, sociale, politice şi naţionale. “Lista acestora este atât de mare, încât nu se mai poate vorbi de autoritatea federală ca de o putere centralizată”, scrie ziarul.

Pe acest fond, societăţii i se propune, spre propria consolidare, o nouă idee naţională, bazată pe război în interiorul ţării şi pe o forţă chemată să ducă acest război; nu să-i pună capăt, ci să-l ducă. Ce consecinţe ar putea avea o asemenea concepţie nu-i greu de descifrat. După cum menţionează în încheiere, cotidianul moscovit, “societatea nu reacţionează întotdeauna univoc la astfel de idei, ele pot să consolideze statul, dar pot să şi-l destrame”.

Recent, Rusia a arătat clar că reînarmarea militară este o prioritate naţională mai mare decât rambursarea imensei sale datorii externe. 

În noul buget se prevede o creştere cu 50% a cheltuielilor militare. Noul Concept schiţează un plan de reînarmare pe 10 ani. În primii cinci ani, armata se va reduce de la 1,2 milioane la 55000 de efective, iar cheltuielile militare vor creşte treptat de la 2,8 % la 6,5% din PIB.

Planul prevede, de asemenea, creşterea performanţelor în domeniul cercetării şi dezvoltării şi în cel al producţiei de noi arme nucleare tactice. 

Ministrul rus de externe, Igor Ivanov, a invocat “agresiunea împotriva Irakului, evoluţiile din Balcani, încercarea SUA de a renunţa la Trataul ABM, creşterea terorismului internaţional şi alte probleme ale perioadei actuale” drept justificare pentru o astfel de sporire extraordinară a cheltuielilor pentru apărare într-un singur an.

Confruntat cu probleme financiare şi de securitate atât de serioase, guvernul rus se angajează totuşi, într-un război pe care nu si-l poate permite. Mai mult, el se foloseşte de acest război pentru a justifica creşterea fondurilor pentru apărare. 

Din cauza scandalurilor legate de spălarea banilor şi războiului său discutabil din Cecenia, care-i afectează deja prestigiul internaţional, decizia renunţării la măsurile de austeritate demonstrează clar că Rusia nu se va mai strădui prea mult să facă pe plac creditorilor internaţionali. Consolidarea strategică (militară) va fi politica prioritară a Moscovei.

8.2 Campania din Cecenia

Prelungirea campaniei militare, apropierea iernii şi pericolul agravării crizei refugiaţilor, al căror număr se apropie de 200 de mii, perspectiva trecerii războiului într-o fază mult mai sângeroasă, când trupele federale vor trebui să se confrunte cu principalele forţe ale rebelilor ceceni, reacţiile tot mai critice ale Occidentului, care cer insistent Moscovei să înceapă negocieri cu preşedintele cecen, Aslan Mashadov, iată tot atâţia factori care exercită asupra conducerii ruse o presiune din ce în ce mai puternică, amplificată şi de numeroase considerente de politica internă: electorale, financiare sau de opinie publică. Se profilează însă în ultima perioadă un nou factor de influenţă, ca să nu spunem de presiune, un factor despre care presa de la Moscova vorbeşte deja destul de explicit. Este vorba de conducerea Armatei, care, încurajată de succesele militare de până acum, declară prin vocile generalilor săi că este necesar ca operaţiunea antiteroristă, cum este denumită ea oficial, să fie dusă până la capăt.

La 5 noiembrie, într-un ziar de mare tiraj de la Moscova a apărut o ipoteză senzaţională cu privire la cauzele reale ale venirii neaşteptate din concediu, a presedintelui Elţîn. Conform ziarului, o serie de funcţionari ai administraţiei prezidenţiale, preocupaţi de imaginea negativă a Rusiei în Occident, au prevenit conducerea Armatei că nu se exclude ca la un moment dat Kremlinul să angajeze negocieri cu preşedintele Mashadov şi le-ar fi recomandat generalilor să se pregătească. Asemenea negocieri ar însemna practic suspendarea luptelor şi repetarea situaţiei din războiul precedent, din '94-'96. În mod neaşteptat însă, şeful Marelui Stat Major General al Armatei ruse, Anatoli Kvaşnin, ar fi adoptat o poziţie dură şi intransigentă şi chiar l-ar fi sunat personal pe preşedintele Elţîn, comandantul suprem al Armatei, ameninţându-l cu demisia. 

Primul adjunct al şefului Marelui Stat Major, generalul Valeri Manilov, a dezminţit categoric informaţiile cu privire la presupusele disensiuni între militari şi conducerea politică a Rusiei, despre care s-a scris în cotidianul "Moskovskii Komsomoleţ", disensiuni care ar fi putut să ducă, a spus el, la demisia superiorului său direct. Manilov le-a calificat drept minciuni, calomnii şi dezinformare. Nu poate însă să nu atragă atenţia tonul categoric cu care numărul doi din Statul Major al Armatei ruse a ţinut să precizeze aceste relaţii. 

Conducerea Statului Major are convingerea că - a spus Manilov - conducerea politică a Rusiei nu va da ordinul de încetare a operaţiunilor militare din Cecenia, aşa cum a făcut-o în timpul campaniei trecute. Conducerea politică a tras la rândul ei concluzii serioase din evenimentele din 1996, a declarat generalul, precizând că Preşedinţia, Guvernul şi Armata acţionează ca o echipă unică. 

Militarii îşi vor îndeplini până la capăt sarcina de lichidare a bandelor şi a teroriştilor din Cecenia şi - a subliniat înaltul oficial militar rus - nu există calcule politice sau conjuncturi politice care să suporte comparaţie cu obiectivul de interes naţional care este urmăarit în Cecenia şi anume un obiectiv de al cărui realizare depinde păstrarea integritaţii teritoriale şi a statalităţii Rusiei. Generalul Manilov nu a avansat nici un termen limită al campaniei, declarând că armata nu doreşte să petreacă Revelionul acasă, ci să-i înfrângă definitiv pe terorişti. 

8.3 Reacţii internaţionale la ofensiva Rusiei în Cecenia

Moscova este supusă unei puternice presiuni din partea Occidentului, care, invocând folosirea disproporţionată a forţei de către armata federală şi criza refugiaţilor, cere încetarea luptelor şi angajarea de negocieri cu preşedintele cecen Aslan Mashadov. Administraţia Clinton a condamnat folosirea nediscriminatorie a forţei împotriva civililor a chemat şi alte state să facă mai mult pentru a condamna ofensiva militară a Rusiei în Cecenia şi să ceară trimiterea în regiune a unei misiuni umanitare. Este important ca guvernul rus să audă aceasta şi de la aliaţii noştri europeni, a declarat consilierul secretarului de stat, Madeleine Albright, pentru relaţiile cu Rusia şi CSI. 

Statele Unite sunt îngrijorate şi de pericolul extinderii conflictului în cele trei republici din Transcaucazia - Azerbaidjan, Georgia şi Armenia. O primă reacţie a venit de la Londra, premierul britanic, Tony Blair, adresând omologului său rus, Vladimir Putin, un mesaj în care îşi exprimă protestul faţă de existenţa victimelor în rândul populaţiei civile şi faţă de brutalităţile la care refugiaţii sunt supuşi de catre forţele ruse. El cere de asemenea ca Rusia să permită acordarea de ajutoare umanitare refugiaţilor şi să oprească ofensiva împotriva capitalei cecene Groznîi. 

Premierului Putin consideră că este o problemă internă a Rusiei şi că Rusia este hotărâtă să meargă mai departe.

8.4. Proiectul de tratat dintre Rusia şi Belarus

Preşedintele Belarusiei, Alexander Lukaşenko, a cerut Camerei inferioare a Parlamentului rus să adopte cât mai curând tratatul privind uniunea dintre cele două foste republici sovietice. El a precizat că tratatul ar putea fi semnat în luna decembrie.

În continuare, sunt prezentate principalele puncte ale proiectului acestui tratat, publicate în presă: 

· Cele două state îşi vor păstra suveranitatea şi identitatea naţională în cadrul unei confederaţii, guvernata de Consiliul Suprem de Stat (SSC), din care vor face parte liderii celor două ţări;

· Proiectul de tratat prevede adoptarea unei monede unice până în 2005, armonizarea legislaţiei naţionale şi uniformizarea politicii impozitelor, a vămilor, frontierelor şi apărării, precum şi construirea unei pieţe comune de valori şi a unor foruri destinate schimburilor ştiinţifice şi tehnologice;

· SSC va crea agenţii ale Uniuniii şi va aproba bugetul acesteia, precum şi acordurile internaţionale. El va avea, totodată, prerogative limitate privind emiterea de decrete, rezoluţii şi directive. Fiecare ţară va deţine preşedinţia SSC prin rotaţie, ambele beneficiind de dreptul de veto;

· Se va constitui un Parlament al Uniunii. Delegaţi ai parlamentelor rus şi belarus vor forma Camera Uniunii, în timp ce Camera Reprezentanţilor urmează să fie o adunare direct aleasă. Parlamentul Uniunii se va ocupa de armonizarea legislaţiei din cele două ţări;

· Va fi constituit, de asemenea, un Consiliu de Miniştri, al cărui rol precis urmează să fie definit;

· Rusia şi Belarus îşi vor unifica sistemele bancare şi vor armoniza legislaţia privind serviciul datoriilor internă şi externă, precum şi cea din domeniul reglementării investiţiilor străine;

· Cele două ţări îşi vor menţine reprezentanţe separate la ONU şi în alte organisme internaţionale;

· Celelalte probleme care vor cadea sub incidenţa acestui tratat se referă la înfiinţarea unei pieţe economice comune, a unor sisteme comune de transport, energetic şi de comunicaţii, precum şi a unui corp regional cu participarea unor trupe ruseşti şi din Belarus. 

8.5. Tratatul bilateral dintre România şi Rusia

Încercările de elaborare a unui nou tratat, care să se bazeze pe realităţile politice şi economice post-comuniste au înregistrat prea puţine progrese în ultimii 10 ani.

Semnarea unui tratat post-comunist cu Bucureştiul nu este considerată prioritară de către Moscova, a declarat ministrul român de externe, Andrei Pleşu.

“Având în vedere declaraţiile ministrului rus de externe, Igor Ivanov, semnarea tratatului cu România nu este considerată o urgenţă de către Federaţia Rusă”, a precizat dl. Pleşu care a adăugat că “actuala situaţie din Rusia nu crează un climat propice pentru acest fel de negocieri” – referindu-se la luptele purtate cu separatiştii din Cecenia.

9. ORIENTUL MIJLOCIU

9.1. Negocierile israeliano-palestiniene

Negocierile asupra Statutului final al teritoriilor palestiniene au demarat la 8 noiembrie a.c. cu o întârziere de peste 3 ani, faţă de cele stabilite iniţial de acordul de la Oslo.

De altfel, capitala norvegiană a reunit pentru două zile pe liderii Israelului, Autorităţii Naţionale Palestiniene (ANP) şi SUA. Summitul de la Oslo a prilejuit omagierea memoriei fostului premier israelian, Yitzhak Rabin, asasinat în urmă cu 4 ani, unul din fondatorii proiectului de pacificare a acestei regiuni plină de conflicte. În acelaşi timp, reuniunea a oferit ocazia relansării procesului de pace, îngheţat în perioada guvernului Netanyahu

Temele care trebuie soluţionate în faza finală a procesului sunt:

· Frontierele;

· Statutul Ierusalimului;

· Soarta refugiaţilor palestinieni;

· Coloniile evereieşti;

· Resursele de apă;

· Teme de securitate;

· Relaţiile economice

Coincizând cu summitul de la Oslo, ziarul israelian " Haaretz" a publicat un presupus proiect al "acordului cadru" pe care palestinienii şi israelienii ar urma să-l negocieze, începând de la 8 noiembrie a.c. şi care ar trebui să fie gata în luna februarie, astfel încât, acordul final să poată fi semnat în septembrie 2000. Potrivit acestui ziar, premierul Barak este dispus să accepte ca viitorul stat palestinian să aibă capitala în Ierusalimul de Est, cu condiţia ca zona occidentală să fie capitala Israelului şi ca ţara sa să anexeze cele trei mari blocuri de aşezăminte evreieşti din Cisiordania.

Propunerea lui Barak presupune însă refuzul Israelului de a reveni la frontierele anterioare anului 1967, cerând în schimb regruparea coloniilor evreieşti în trei blocuri de-a lungul "liniei verzi", drepturi speciale pentru coloni şi menţinerea unităţii Ierusalimului, deşi cu o extindere a capitalei, astfel încât să fie incluse şi cartierele palestiniene în Cisiordania. Palestinienii vor trebui totodată să renunţe la pretenţia reîntoarcerii refugiaţilor, ca o consecinţă a războiului din 1948, şi să se mulţumească doar cu revenirea refugiaţilor din 1967. 

Statul palestinian, potrivit lui Ehud Barak, va trebui să fie demilitarizat şi nu va putea încheia alianţe ostile Israelului.

La rândul său, preşedintele ANP, Yasser Arafat, a reiterat că "Ierusalimul sfânt" trebuie să fie capitala viitorului stat palestinian. 

Negocierile asupra Statutului Final al teritoriilor palestiniene vor fi cele mai dificile şi mai complicate ale procesului de pace, având în vedere că ele constituie o sursă permanentă de dispute, permanent deschise, în care se regăsesc temele cele mai spinoase care înveninează relaţiile israeliano-palestiniene. Negocierile asupra Statutului Final vor servi, în principiu, pentru a defini natura juridico-administrativă a teritoriilor palestiniene, care teoretic ar trebui să se transforme într-un adevărat stat, aşa cum se desprinde din revendicările domnului Arafat şi aspiraţiile poporului său, sprijinite practic de întreaga comunitate internaţională.

9.2. Relaţia Israel-Siria

Există tot mai multe indicii potrivit cărora încheirea unui acord de pace între Siria şi Israel este posibilă mai degrabă într-un viitor apropiat decât în unul îndepărtat. Factorii care contribuie la aceasta sunt eventualitatea unei crize de succesiune în Siria – care poate aduce la putere mai multe partide cu o poziţie intransigentă - securitatea israeliană şi temerile politice interne. Aceşti factori, care au obligat cele două ţări să se disocieze, ar putea acţiona şi ca motor al apropierii lor.

La 17 octombrie ministrul iordanian de Externe, Abdul-Illah Khatib s-a deplasat la Damasc pentru a discuta cu preşedintele Hafez al-Assad, procesul de pace israeliano-sirian. Potrivit unor informaţii, ministrul iordanian i-a transmis cu această ocazie un mesaj din partea regelui Abdullah, care a avut recent o întrevedere cu preşedintele SUA, Bill Clinton. 

Purtătorul de cuvânt al preşedintelui sirian nu a făcut declaraţii privind problemele discutate, dar se crede că au abordat o formulă de reluare a negocierilor de pace.

Aceasta a fost ultima dintr-o serie de tentative vizibile făcute de Israel şi Siria în vederea accelerării procesului de pace prin mediere iordaniană. În ciuda recentului demers, există indicii că negocierile directe dintre Israel şi Siria sunt obstrucţionate de temerile politice interne din ambele ţări. Ca o ironie a soartei, este vorba de aceleaşi temeri care au făcut imperioasă reluarea procesului de pace mai degrabă într-un viitor apropiat decât în unul îndepărtat.

Factorul major cu rol atât de accelerare cât şi de obstrucţionare a procesului de pace este posibila criză de succesiune generată de starea precară de sănătate a preşedintelui Assad. Conform strategiilor politice israeliene, negociatorii israelieni trebuie să obţină suficiente garanţii de securitate pentru ca retragerea lor din Liban să fie posibilă anul viitor, aşa cum s-a prevăzut. Acest obiectiv este pus în pericol de criza de succesiune care se prefigurează în Siria, şi care ar putea avea drept rezultat adoptarea de către această ţară a unei poziţii mai intransigente în cadrul viitoarelor negocieri. 

ªeful serviciilor secrete israeliene Amos Malka şi-a exprimat deja îngrijorarea privind deteriorarea stării de sănătate a preşedintelui sirian şi posibilele implicaţii asupra negocierilor israeliano-siriene. 

Pe de altă parte, îngrijorată că îşi va pierde influenţa în cadrul negocierilor tot pe motive de sănătate precară a preşedintelui Assad, armata siriană este în curs de modernizare. Autorităţile militare apreciază acest demers atât o cale de consolidare a poziţiei de negociere a Siriei cât şi drept un mijloc de descurajare a oricăror viitoare ostilităţi israeliene. Este sigur însă că el nu contribuie la atenuarea suspiciunilor israeliene.

Potrivit unor informaţii, Siria a adoptat în ultimele luni măsuri de întărire a Armatei. La 16 septembrie, cotidianul Jerusalim Post a citat surse militare şi ale serviciilor secrete israeliene potrivit cărora Siria continuă să-şi perfecţioneze unele componente cu rază lungă de acţiune ale rachetelor sol-sol de tip SCUD C, capabile să lanseze arme chimice şi biologice. Există bănuiala că atât China cât şi Iranul sprijină Siria în acest efort.

Ministrul chinez al Apărării, Chi Haotian, s-a deplasat, la 16 octombrie, la Damasc, pentru a discuta probleme legate de cooperarea militară cu ministrul sirian al Apărării, Mustafa Tlass. Problema achiziţionării de armament a fost discutată şi cu Rusia. Au existat informaţii privind un acord încheiat în iunie 1999, în valoare de 2 miliarde de dolari. Printre noile achiziţii s-ar număra şi sisteme de rachete antiaeriene de tip S-300, avioanele de luptă de tip MIG-29 şi SU-27, tancurile de tip T-80 şi armamentul antitanc. 

Sistemele aeriene şi antiaeriene sunt deosebit de importante, având în vedere că forţa aeriană siriană include încă în mare măsură o flotă învechită de avioane de luptă de tip MIG-21 care vor face cu greu faţă avioanelor moderne israeliene de tip F-15 şi F-16.

În plus, Siria şi-a înmulţit recent şi declaraţiile intransigente, atât pentru a-şi consolida poziţia la masa tratativelor, dar şi pentru că există facţiuni care se opun păcii. Unii lideri militari şi politici insistă asupra faptului că Siria nu este pregătită “să se predea” pentru a ajunge la un acord cu Israelul. 

La 16 octombrie şeful statului major al Armatei siriene, Ali Aslan, a declarat că “Siria nu va face compromisuri privind drepturile ei în nici o împrejurare, nu va ceda teritoriul ei şi nu va face rabat de la demnitatea ei. Dacă nu se va obţine pacea Siria nu se grăbeşte, pentru că ea nu cedează în faţa ameninţărilor, presiunilor sau calomniilor”. Cu ocazia aceluiaşi discurs care a marcat ziua aviaţiei el a recomandat forţelor aeriene siriene să îşi intensifice “pregătirile de luptă”. 

La 17 octombrie, cotidianul “Tishrin” controlat de guvern, a afirmat că planul israelian privind o retragere unilaterală din sudul Libanului constituie “un şantaj la adresa Beirutului şi a Damascului deoarece israelienii nu dau dovadă de seriozitate privind propunerile lor de retragere”. 

Un alt indiciu că negocierile trebuie să progreseze curând – deşi, simultan, tensiunile cresc – este un articol publicat la 16 octombrie de publicaţia al-Bayan din Emiratele Arabe, şi care afirmă că Israelul s-ar pregăti să lanseze o lovitură împotriva Siriei în cazul în care nu se înregistrează un progres al negocierilor până în aprilie 2000. Citând surse iordaniene, publicaţia a precizat că această lovitură ar viza eliminarea pericolului sirian din Liban şi deteriorarea sau distrugerea sistemului de rachete sol-sol al Siriei.

La încetinirea procesului de pace contribuie, pe lângă aceste tensiuni privind securitatea, şi constrângerile politice interne. Dacă premierul israelian Ehud Barak nu va obţine din partea Siriei garanţii de securitate concrete şi privind sursele de apă şi a căror aplicare să fie monitorizată de o terţă parte, este posibil ca negocierile să rămână blocate. Situaţia este îngreunată şi mai mult de faptul că ministrul sirian de Externe, persoana de contact pentru negocieri, se află în convalescenţă după o maladie cardiacă şi a revenit la Damasc de puţin timp.

Toate aceste probleme au făcut pentru ambele ţări extrem de dificilă continuarea în Iordania a convorbirilor care preced negocierile. Chiar dacă vizita ministrului iordanian de Externe în Siria este un indiciu că mai sunt speranţe, ambele guverne trebuie să garanteze că aceste probleme nu vor determina eşecul negocierilor. Prin urmare, în condiţiile în care ambele ţări au transmis semnale că pacea este aproape, combinaţia dintre proasta coordonare şi forţele politice interne poate genera în continuare impasul negocierilor.

10. Cursa înarmărilor 

10.1. Modificarea tratatului antibalistic (ABM)

Într-o schimbare spectaculoasă de politică, SUA s-au oferit să ajute Rusia să ducă la bun sfârşit construirea unui radar de urmărire a rachetelor, dacă Moscova este de acord să renegocieze ceea ce amândouă ţările consideră a fi un acord fundamental de control al armamentelor. Propunerea de a-i ajuta pe ruşi să termine radarul de lângă Irkuţk face parte dintr-o interesantă campanie americană în favoarea creării unui sistem de apărare faţă de potenţiale atacuri cu rachetă din partea Coreii de Nord şi a altor ţări.

Ziarul “New York Times” a precizat că terminarea radarului la Irkuţk ar costa SUA “zeci de milioane de dolari”, dar ar permite, în cazul consimţământului Rusiei, să realizeze proiectul lui Regan privind Războaiele stelare. Este puţin probabil că Moscova va da undă verde instalării unor sisteme antirachetă terestre şi orbitale americane. Între cele două puteri nucleare se conturează o altă confruntare, după cea provocată recent de refuzul Senatului american privind interzicerea experienţelor atomice. SUA sunt hotărâte să ridice un Scut spaţial, Congresul se pregăteşte să-l aprobe vara viitoare, dându-se astfel startul pentru o nouă cursă a înarmărilor.

De asemenea, potrivit oficialităţilor americane, Washingtonul ar putea moderniza un alt radar rusesc instalat la Liaki, în Azerbaidjan, orientat către sud şi acoperind Iranul şi alte ţări din Orientul Mijlociu.

Un astfel de sistem naţional de apărare este interzis prin Tratatul împotriva rachetelor balistice din 1972 (ABM), considerat de peste 25 de ani piatra de temelie a controlului armelor. Când a fost încheiat tratatul antibalistic, principalul argument împotriva dezvoltării de sisteme naţionale de apărare antirachetă în Rusia şi SUA a fost acela că amândouă părţile ar fi încurajate să acumuleze mai multe arme pentru a putea penetra scutul adversar.

Fără un scut protector, orice atac nuclear ar fi însemnat o sinucidere. Tratatul reprezenta o componenta esenţială a conceptului "distrugerii reciproce asigurate (Mutual Assured Destruction - MAD). 

Moscova a refuzat până în prezent să-l modifice, iar la 15 octombrie – la două zile după ce Senatul american a respins Tratatul de interzicere a experienţelor nucleare (CTBT) – a anunţat că va încerca, împreună cu China, să obţină sprijin la ONU împotriva eforturilor SUA de a aduce schimbări în ABM.

Disputa tot mai aprinsă pe marginea apărării antirachetă intervine în plin asediu asupra structurii controlului armelor. Votul din Senat a stârnit reacţii critice, iar în acelaşi timp parlamentul rus a blocat posibilităţile de progres în ce priveşte reducerea armamentelor, neratificând tratatul START-2. Mai mult războiul din Cecenia se traduce prin prezenţa în Caucazul de Nord a sute de vehicule blindate în plus faţă de cât îi este permis Moscovei prin acordul din 1990 privind limitarea concentrărilor de trupe şi arme convenţionale în Europa.

Înalte oficialităţi americane subliniază că Administraţia Clinton nu urmăreşte să anuleze tratatul ABM, ci, insistă ele, scopul este actualizarea acordului, astfel încât SUA să se poată apăra în faţa noilor pericole de atac cu rachete, evitând totodată o nouă cursă a înarmărilor cu participarea Rusiei şi Chinei. O decizie oficială privind construirea unei apărări antirachetă va fi luată în vara viitoare, pe considerente tehnice, economice şi legate de controlul armelor. Oficialităţi ruse apreciază însă că Washingtonul a exagerat pericolul unor atacuri cu rachetă lansat de puteri nucleare nedeclarate sau potenţiale şi avertizează împotriva limitării tratatului ABM.

Potrivit administraţiei, acordul trebuie să fie actualizat pentru că ţări cum sunt Coreea de Nord şi Iranul dezvoltă mijloace de contrucţie de rachete balistice capabile să traverseze oceanul. 

Secretarul de stat adjunct, Strobe Talbott, a avut o serie de întrevederi la nivel înalt cu reprezentanţi ai Rusiei, una din cele mai recente fiind cea de la Helsinki cu Grigori Mamedov, înaltă oficialitate la Ministerul rus de Externe. Prezentându-şi planurile, americanii încearcă să-i convingă pe ruşi că sistemul dorit de apărare antirachetă nu este îndreptat împotriva lor. Potrivit unor martori ruşi şi americani la discuţii, prima fază a sistemului urmează să fie încheiată până în 2005 şi se referă la construirea în Alaska a unui radar de mare putere de monitorizare a luptelor şi la desfăşurarea în acelaşi loc a până la 100 de rachete de interceptare. Radarele de avertizare americane din Groenlanda şi Marea Britanie, ca şi cele de pe coastele de est şi de vest urmează să fie modernizate. Oficialităţile americane afirmă că sistemul va putea opri un atac limitat cu rachete relativ nesofisticate. 

A doua fază ar urma să fie încheiată cel mai târziu în 2010 şi ar putea implica instalarea unui radar similar şi desfăşurarea de 100 de interceptoare la Grand Forks, în Dakota de Nord. Cu un asemenea nivel de apărare, SUA ar fi protejate faţă de atacurile cu mai multe zeci de rachete mai sofisticate. Sistemul poate fi însă biruit cu uşurinţă de vastul arsenal al Rusiei, astfel încât echilibrul strtategic între Washington şi Moscova nu are de suferit, arată oficialităţile americane. 

Dar Moscova vrea să fie independentă de Wahington, refuzând până şi o ofertă de participare la Scutul spaţial. Nu este exclus ca după alegerile prezidenţiale ruse din iunie să se răzgândească. Albright a relevat că, dacă ar colabora la dezvoltarea unor sisteme anti-rachete, Rusia ar contribui la reducerea netă a riscului unor conflicte nucleare în toată lumea. Scadenţa stabilită de secretarul de stat american pentru vara anului 2000 seamănă cu un ultimatum. Duma de la Moscova se opune oricărei concesii: refuză ratificarea Tratatului Start II privind reducerea reciprocă a arsenalelor nucleare cu 20% faţă de nivelul existent în toiul războiului rece.

10.2 Tratatul de interzicere a experienţelor nucleare

Respingerea de către Senatul american, dominat de conservatori (Partidul Republican), a tratatului cuprinzător de interzicere a experienţelor nucleare a generat, aparent, peste ocean o aprigă controversă. Conservatorii şi-au justificat poziţia argumentând că tratatul este neverificabil, neaplicabil şi contravine intereselor naţionale ale SUA. Administraţia, controlată de Partidul Democrat a apreciat că votul este “o flagrantă acţiune partizană”, care reflectă “ura oarbă” împotriva preşedintelui Clinton şi care seamănă germenii “unui nou izolaţionism”. Pe de altă parte, comentariile restului lumii au fost alarmante: prestigiosul ziar britanic “Times” vorbea de “o serioasă lovitură dată autorităţii politice şi morale a Americii”, în timp ce nu mai puţin prestigiosul “Le Monde” din Franţa scria că “omenirea este azi mai puţin sigură”. În realitate, este vorba de o falsă problemă. Pentru mulţi analişti, tratatul de interzicere a experienţelor are o însemnătate mai mult simbolică decât una reală. În opinia acestor analişti, principalul neajuns al tratatului este confuzia care se face între controlul înarmărilor şi dezarmare. Deosebit de interesante în acest sens sunt considerentele comentatorului John Berry, publicate în “NewsWeek”. Controlul înarmărilor şi dezarmarea, aceşti “germeni siamezi” ai epocii nucleare, sunt, de fapt, două lucruri total diferite: prin control se urmăreşte stabilitatea, echilibrul; prin dezarmare, eliminarea totală a arsenalelor nucleare. Când au început negocierile asupra controlului înarmărilor şi dezarmării, a fost limpede că nici americanii, nici ruşii nu s-au gândit un singur moment să renunţe la arsenalele lor racheto-nucleare, scopul urmărit de fiecare fiind reducerea masivă a armelor socotite cele mai ameninţătoare ale adversarului, respectiv rachetele purtătoare supergrele, cu bază terestră, ale ruşilor şi submarinele nucleare ale americanilor.

Cât priveşte dezarmarea propriu-zisă, obiectul celor două mari puteri – cărora li s-au alăturat în clubul nuclear, alte trei, Marea Britanie, Franţa şi China – era privarea de arme nucleare a tuturor celorlalte ţări. Tratatul de neproliferare a armelor nucleare din 1969 a fost un triumf al aceste strategii: 182 de state şi-au luat angajamentul de a nu dezvolta arme nucleare, confirmând statutul de a nu dezvolta arme nuclare, confirmând statutul de monopol al “celor cinci”. Ca preţ al semnării şi în special la insistenţele Indiei, “cei cinci” au promis că vor întreprinde măsuri pe calea propriei dezarmări nucleare. S-a născut, astfel, iluzia unui târg: abţinerea din partea neposesorilor de arme nucleare, în schimbul dezarmării din partea posesorilor. În realitate, totul a fost un mit, iar tratatul de interzicere a experienţelor nucleare, finalizat acum trei ani, viza să întărească acest mit. Pentru neposesori, acest al doilea tratat, este, oricum, inutil, pentru că s-au obligat în virtutea tratatului de neproliferare să renunţe la armele nucleare; în schimb, creează impresia falsă că posesorii sunt de acord cu dezarmarea nucleară treptată, prin faptul că, nemaiprocedând la experienţe, armele existente se vor învechi cu timpul. 

Adevărul este însă – scrie Berry – că preşedintele Clinton a semnat tratatul de interzicere a experienţelor numai după lansarea unui program ambiţios, în valoare de 45 miliarde dolari, pentru testarea, în condiţii de laborator, a noilor arme. Senatul s-a împotrivit ratificării pentru că a socotit acest program insuficient şi a dorit să existe şi posibilitatea testării în condiţii reale. Cu alte cuvinte şi administraţia democrată şi opoziţia republicană (care controlează Senatul) se situează, în fapt, pe aceeaşi lungime de undă: acceptă tratatul, dar numai dacă există certitudinea că scopurile sale vor fi ocolite!

De aici, afirmă analistul american, şi concluzia logică: lumea nu va scăpa niciodată de armele nucleare. Bomba atomică nu poate fi dezinventată. Acum la zece ani după încetarea războiului rece, este cazul iniţierii unei discuţii cu adevărat sincere asupra rolului armelor nucleare în următorul secol. Iluzia unei lumi eliberate de arma nucleară trebuie abandonată. 

11. Petrolul Caspic

Conform unor oficialităţi americane, luna viitoare va fi semnat un acord vizând demararea unui proiect în valoare de mai multe miliarde de dolari pentru construirea unei conducte de ţitei dinspre Azerbaidjan către Turcia. Varianta pentru care s-a optat în final prevede construirea unei conducte de petrol între capitala Azerbaidjanului, Baku, până în portul Ceyhan, din sudul Turciei, la Marea Mediterana. În cadrul unei conferinţe de presă organizate la Ankara, ambasadorul Wolf şi-a exprimat încrederea că acordul menţionat va fi semnat luna viitoare, la reuniunea OSCE de la Istanbul.

Conducta, în lungime de aproape 2.000 km, va traversa Georgia mai înainte de a pătrunde în Turcia. Ea ocupă un loc prioritar în politica Washingtonului privitoare la resursele de energie. Conform experţilor, transportul vastelor rezerve de ţiţei ale Azerbaidjanului din bazinul Mării Caspice în Turcia prin preconizata conductă va reduce simţitor dependenţa acestei foste republici sovietice de Moscova, împiedicând, în acelaşi timp, o creştere a influenţei Iranului în regiune. Oficialităţile georgiene, azere, precum şi reprezentanţi ai consorţiului occidental care urmează a administra rezervele petroliere din apele teritoriale ale Azerbaidjanului au purtat în cursul săptâmânii, în capitala Turciei, convorbiri menite să ducă la finalizarea proiectului. 

Conform trimisului special american, John Wolf, mai rămân însă o serie de chestiuni juridice legate de proprietăţile pe care ar urma să le străbată conducta. Astfel, în Georgia, aceste proprietăţi sunt în sectorul privat, pe când în Azerbaidjan ele aparţin statului, dar - relevă analiştii - cea mai spinoasă problemă rămâne cea a opoziţiei Moscovei, pentru care varianta conductei cu traversarea Rusiei ar fi cea mai avantajoasă. Analiştii relevă însă că actualul conflict din Cecenia, precum şi presiunile exercitate de Washington au determinat oficialii firmelor petroliere occidentale să opteze pentru varianta Azerbaidjan - Turcia, deşi este mai costisitoare.

Ce înseamnă pentru România definitivarea acestui acord privind varianta Baku-Ceyhan?

Pentru România nu este deocamdată o problemă care să o afecteze, pentru că este vorba, de fapt, de două surse diferite de ţiţei. Conducta Baku-Ceyhan transportă ţiţei din Sudul Caspicei, respectiv din Azerbaidjan, din zona Baku, către Mediterana, către portul Ceyhan, în timp ce conductele pe care le are în vedere România şi care să transporte ţiţeiul de la Constanţa către Europa Centrală şi de Sud-Est sunt legate de ţiţeiul adus pe coasta de Est a Mării Negre, în special din Kazahstan, adică din partea nordică a Marii Caspice. În acest sens a început deja construcţia unui oleoduct care leagă Kazahstanul de portul rus Novorosiisk. Aceasta înseamnă că în viitorul apropiat, orizont 2002-2003, o cantitate importantă de ţitei din zona nordică a Caspicei va fi prezentă pe coasta de Est a Mării Negre şi deci va trebui transportată prin conducte către Europa. 

Problema ar deveni ceva mai competitivă şi mai greu de rezolvat pentru România dacă s-ar continua acest proiect propus de americani intre Baku şi Ceyhan cu o altă conductă care este avută în vedere şi care ar trebui să lege Nordul Caspicei de Baku. Aceasta care ar presupuneo conductă care să coboare de la Nord la Sud şi apoi să se traverseze Caspica pe sub apă, deci printr-o conductă submarină, ceea ce sigur ar implica nişte valori de investiţii foarte mari. 

În momentul de faţă cele două conducte sunt complementare şi nu competitive. De aceea România acordă o importanţă deosebită Kazahstanului şi vizita pe care preşedintele român a întreprins-o în Kazahstan, şi care a avut printre obiective şi reluarea discuţiilor pe aceasta temă cu oficialităţile din Kazahstan.

12. Jacques Chirac la Institutul Francez de Relaşii Internaşionale

Cu ocazia aniversării a 20 de ani de la înfiinţarea Institutului Francez de Relaţii Internaţionale, la 4 noiembrie a.c., preşedintele Jacques Chirac a ţinut un vibrant discurs, în care s-a pronunţat pentru organizarea unei lumi multipolare. Jacques Chirac a reamintit că, în ultimul timp, a crescut numărul iniţiativelor în acest sens “deoarece situaţia de astăzi este o experienţă grea pentru multe ţări, inclusiv pentru cele mai dezvoltate dintre acestea, cum ar fi SUA unde Congresul cedează de prea multe ori tentaţiilor de unilateralism şi izolaţionism. S-au semnalat deja între Washington şi Beijing premisele a ceea ce într-o zi ar putea deveni o nouă tensiune bipolară. Noi nu subscriem la acest grav risc, ci la iniţierea unui dialog echilibrat între polii regionali. Acesta este interesul tuturor. Pentru mine, acest dialog nu ar putea exista decât dacă UE ar deveni un pol major al echilibrului mondial, prin daotarea sa cu toate instrumentele unei veritabile puteri”.

Jacques Chirac a enunţat cele şapte principii ale noii ordini mondiale pe care doreşte să o vadă adoptată la “summitul milenar”, când şefii de stat de pe glob se vor întâlni, peste un an, la New York:

· Responsabilitate colectivă în acţiune;

· Echitate;

· Solidaritate;

· Diversitate;

· Precauţie;

· Libertate;

· Complementaritate.

La acest pasaj, şeful statului francez a subliniat rolul de “cheie de boltă” al Naţiunilor Unite pe plan international, adăugând: “Franţa nu poate să accepte şi nu va accepta ca o organizaţie de apărare regională să-şi aroge rolul de jandarm mondial”, aluzie transparentă la Alianţa Nord-Atlantică.

Preşedintele francez a mai pledat şi pentru controlul armamentelor nucleare, calificând drept “consternantă” decizia Senatului SUA de a nu ratifica Tratatul privind interzicerea experienţelor nucleare şi de a refuza “să pună în aplicare Tratatul A.B.M. ceea ce ar putea duce la o ruptură a echilibrelor strategice şi la relansarea cursei înarmării nucleare”. Regulile internaţionale trebuie de asemenea să privească economia, finanţele şi comerţul. “Trebuie să trasăm, în termenii săi, munca de elaborarea a codurilor de conduită care să mărească transparenţa şi supravegherea mişcărilor de capital, public şi particular”, a mai declarat Jacques Chirac. El şi-a exprimat dorinţa ca Organizaţia Mondială a Comerţului să devină un “arbitru incontestabil şi de necontestat” şi să admită China în rândurile membrilor săi, “de îndată ce este posibil". “Beijingul trebuie chemat să fie la runda următoare de negocieri de la Seattle, unde trebuie menţionată, la iniţiativa UE incompatibilitatea, în creştere, a instrumentelor juridice, elaborate în împrejurări internaţionale diferite”, a mai declarat liderul de la Paris.

13. Europa de sud-est

13.1 Pactul de Stabilitate pentru Europa de Sud-Est

Pactul de Stabilitate pentru Europa de Sud-Est are 3 dimensiuni:

· Democratizare şi drepturile omului;

· Reconstrucţie economică, dezvoltare şi cooperare;

· Securitate

Obiectivele Pactului de Stabilitate

· Promovarea unor democraţii mai puternice şi dezvoltarea în continuare a societăţilor civile;

· Promovarea toleranţei şi respectului pentru drepturile omului şi libertăţile fundamentale, incluzând drepturile minorităţilor;

· Încurajarea creşterii unor economii de piaţă funcţionale care se îmbunătăţească standardele de viaţă:

· Stimularea cooperării regionale politice, economice şi sociale; Facilitarea, pentru cei care doresc, a integrării depline în instituţiile euro-atlantice

13.2. Forumul de la Sofia 19-20 octombrie 1999

· Finanţarea reconstrucţiei Balcanilor după un deceniu de războaie în fosta Iugoslavie depinde de accelerarea reformelor în regiune şi de capacitatea sa de a atrage investiţii străine.

· Coordonatorul Pactului Internaţional pentru Stabilitate în Balcani, Bodo Hombach, a cerut ţărilor din regiune să-şi liberalizeze economiile şi să înlăture obstacolele din calea investitorilor străini. “Sarcina mea este de a reaminti ţărilor din Europa de Sud-Est de angajamentele pe care şi le-au luat în ce priveşte reforma şi de a le reaminti statelor-membre ale Uniunii Europene de promisiunile lor privind asistenţa financiară”, a arătat dl. Hombach în cadrul forumului economic internaţional organizat la Sofia în dorinţa de a spori investiţiile în zona balcanică. În regiunea balcanică se înregistrează unul din cele mai scăzute niveluri ale investiţiilor străine, în principal din cauza instabilităţii sale politice, dar şi a corupţiei şi birocraţiei larg răspândite.

· Bodo Hombach a anuţat că la începutul anului viitor, probabil în februarie, va avea loc o conferinţă a donatorilor la care urmează să se discute finanţarea a diferite proiecte de infrastructură ce vor fi propuse ţărilor din Balcani.

· Pactul de Stabilitate vizează aducerea prosperităţii în întreaga regiune, ca şi acordarea de ajutor pentru reconstrucţia ţărilor rezultate din destrămarea violentă a fostei Iugoslavii. Este centrat pe trei domenii majore – economie, securitate şi drepturile omului - şi include şi ţările vecine, Bulgaria, România şi Fosta Republcă Iugoslavă Macedonia, afectate indirect de lupte. Bulgaria şi România au suferit pierderi enorme din cauza întreruperii legăturilor comerciale cu restul Europei, după distrugerea podurilor peste Dunăre în timpul crizei din Kosovo. Albania şi FYROM, cele mai sărace ţări din Europa, au oferit adăpost unui număr de aproape un milion de etnici albanezi refugiaţi ca urmare a violenţelor din Kosovo din acest an.

· “Combaterea crimei organizate şi a corupţiei este crucială pentru a atrage investiţii”, a afirmat la Sofia ambasadorul SUA, Richard Schifter, care conduce o iniţiativă menită să consolideze relaţiile economice între statele din Balcani şi să contribuie la integrarea lor în UE. Dl. Schiffer le-a cerut ţărilor din regiune să coopereze şi să îndepărteze barierele economice. “Înlăturaţi factorii descurajanţi care stau în calea afacerilor particulare’, a mai spus el.

· La rândul său, economistul şef la Banca Mondială, Marcelo Selewsky a invitat statele balcanice să accelereze reformele şi să îmbunătăţească nivelul de trai, astfel încât să scurteze drumul către UE. “Creşterea economică accentuată este fundamentală pentru reducerea sărăciei şi ameliorarea ocupării forţei de muncă.

· Premierul Bulgariei apreciază că procesul de armonizare a statelor balcanice este în impas. Armonizarea ţărilor din Balcani este în impas din cauza consecinţelor războiului din Kosovo, a slabei puteri de cumpărare din regiune şi a penuriei în domeniul căilor de comunicaţie, potrivit premierului bulgar, Ivan Kostov. Primul ministru bulgar şi-a exprimat lipsa de optimism cu privire la perspectivele de integrare regională, din cauza slabei puteri de cumpărare de care dispun popoarele din regiune, a ruperii de căile de transport către Europa via Serbia şi a absenţei unor bune comunicaţii. Dl. Kostov a declarat, de asemenea, că este “îngrijorat de puterea pe care o au structurile criminale în Albania, în (provincia sârbă) Kosovo şi în Serbia, şi de absenţa instituţiilor publice ce asigură ordinea în aceste teritorii. Premierul bulgar a subliniat importanţa reluării navigaţiei pe Dunăre, care a fost întreruptă de la începerea conflictului din provincia sârbă Kosovo şi de la bombardarea tuturor podurilor de peste fluviu, din fosta Iugoslavie.

13.3. Conferinţa asupra reconstruţiei în Europa de Sud-Est, Salonic 2-3 noiembrie 1999

· Coordonatorul european al Pactului de Stabilitate pentru Balcani, dl. Bodo Hombach, a formulat critici violente la adresa preşedintelui iugoslav Slobodan Miloşevici cu prilejul deschiderii Conferinţei asupra reconstrucţiei Europei de Sud-Est. Aceste critici nu au putut însă masca incapacitatea comunităţii internaţionale de a pune la punct o veritabilă cooperare regională pentru reconstrucţia acestei regiuni, grav afectată de conflictul din Kosovo.

· Aliaţii NATO nu pot accepta cererile Iugoslaviei privind reconstrucţia podurilor bombardate de peste Dunăre, în pofida riscului blocării pe timp de iarnă a acestei artere fluviale vitale, a subliniat dl. Bodo Hombach. Domnia sa a afirmat însă că este necesar un efort internaţional urgent pentru curăţarea Dunării, rută comercială principală care străbate regiunea centrală a Balcanilor. Unii experţi se tem că aglomerările de gheaţă pe resturile de poduri ar putea provoca inundaţii pe scară largă şi ar pune în pericol zeci de mii de oameni din Iugoslavia şi Ungaria. "Este, într-adevăr, o urgenţă atât din punct de vedere ecologic, cât şi economic", a declarat dl. Hombach în cadrul unei conferinţe de presă.

· Oficialităţi iugoslave au cerut recent ca NATO să cureţe rămăşiţele şi să repare pagubele, inclusiv podurile bombardate. Iugoslavia a deschis un canal ocolitor, dar blochează accesul navelor aparţinând ţărilor care au sprijinit campania NATO. "Problema nu este uşor de soluţionat atât timp cât Iugoslavia condiţionează problema curăţării Dunării de reconstrucţia unor poduri. Este limpede că pretenţiile impuse de Miloşevici nu pot fi acceptate", a declarat el.

· În legătură cu provincia Kosovo, dl. Marc Franco, conducătorul forţei operative TAFKO, instituită de Comisia Europeană pentru a ajuta la reconstrucţia provinciei, a indicat că s-a decis alocarea sumei de 55 milioane de euro pentru reconstrucţia provinciei.

· Dl. Bodo Hombach a precizat că preconizata conferinţă a ţărilor donatoare, consacrată investiţiilor private în Balcani, "va fi amânată pentru primele luni ale anului 2000, pentru a se obţine rezultate mai bune". El a precizat că a primit 400 de propuneri de proiecte de investiţii, din care numai 30 au fost reţinute ca "viabile" de către Banca Europeană de Investiţii (BEI).

· Grecia oferă 543 milioane de euro pentru reconstrucţia Balcanilor.

· Ministrul grec al economiei şi finanţelor, Yannos Papandoniu, a prezentat la conferinţa de la Salonic, consacrată reconstrucţiei Balcanilor, un program de dezvoltare a Europei de Sud-Est cuprinzând investiţii de 543 milioane de euro pentru un interval de cinci ani (2000 - 2004). Oficialul elen a subliniat că acest nou plan, finanţat din bugetul naţional al Greciei, a întrunit deja acordul responsabililor din ţările vizate, inclusiv al ministrului român de finanţe, Decebal Traian Remeş, al liderului Partidului Socialist din Albania, Fatos Nano, al miniştrilor bulgari ai comerţului şi finanţelor, Valentin Vasiliev şi Murovei Radev. Beneficiarii programului financiar, supervizat de un comitet prezidat de ministrul grec de finanţe, sunt provincia Kosovo (cu investiţii prevăzute de 75,5 milioane euro), România (72,5 milioane), Bulgaria (55,8 milioane), Albania (51 milioane) şi Macedonia (46,8 milioane). 

· Programul mai prevede alocarea a 241 milioane de euro pentru reconstrucţia R.F.Iugoslavia după ridicarea embargoului. Referindu-se la o eventuală condiţionare a acestui ajutor de o schimbare de regim la Belgrad, ministrul elen a precizat că "pentru noi esenţiale sunt instituţiile şi nu persoanele care le gestionează". Oficialul grec a dezvăluit că planul a fost prezentat în vara acestui an miniştrilor de finanţe din ţările vizate, suferind "corecţii minore", şi că primele fonduri vor fi deblocate la 1 ianuarie 2001.

· ªi guvernul canadian a anunţat alocarea a 68 milioane de dolari pentru reconstrucţia în Balcani, sumă din care 7,48 milioane de dolari vor fi destinaţi unor programe de pregătire militară în Albania, România, Macedonia şi Bulgaria.

13.4 Dunărea – atuul Belgradului

Dunărea constituie una din căile de navigaţie cele mai importante şi mai ieftine ale continentului. Bombardamentele NATO din RF Iugoslavia au deteriorat sau au distrus cinci din cele 11 poduri de peste Dunăre.

În opinia lui Robert Karas, expert în problemele Dunării din cadrul Ministerului Austriac de Externe, navigaţia dunăreană este obstrucţionată doar de ruinele podului de la Novi Sad; celelalte poduri, Erdut-Bogojno, Backa-Palanka sau Smederevo-Kovin nu constituie piedici serioase. În pofida obligaţiei sale contractuale, RF Iugoslavia nu numai că refuză strângerea ruinelor şi refacerea drumului fluvial, dar interzice acest lucru şi celorlate state dunărene lovite grav de această stare de lucruri. şările care fac parte din Comisia Dunării (Germania, Austria, Slovacia, Ungaria, Croaţia, RF Iugoslavia, Bulgaria, România, Ucraina, Rusia, Republica Moldova) au obligaţia de a elimina imediat şi pe cheltuială proprie orice piedică apărută în zona teritoriului naţional traversat de Dunăre.

Slobodan Miloşevici, nu lasă, însă, să se întreprindă nimic şi interzice şi celorlalte state de a întreprinde ceva în acest sens. Ca recompensă pentru eliberarea Dunării, Belgradul cere în schimb numai reconstruirea podurilor distruse, dar şi anularea sancţiunilor. RF Iugoslavia a blocat pentru navigatorii dunăreni ameninţaţi de faliment şi o altă cale navigabilă, care părea la început promiţătoare: Mali Kanal (Micul canal). Aceasta, purtând mai întâi numele de Franz Josef-Kanal, ulterior Konig Alexander-Kanal, este un braţ al Veliki Kanal (Marele Canal), care leagă Dunărea de Tisa. Acesta începe în apropierea localităţii Sombor şi se varsă, la est de Novi Sad, din nou în Dunăre, ocolind ruinele podurilor. Belgradul susţine că, cheltuielile întreţinerii canalului sunt atât de mari, încât este nevoie de perceperea unor taxe corespunzătoare, Canalele nu sunt, fireşte, căi de navigaţie internaţionale, ci depind în totalitate de RF Iugoslavia. 

14. Reuniunea CEFTA 19 -20 octombrie 1999

CEFTA a fost creat în 1992 de Polonia, Ungaria, Republica Cehă şi Slovacia, ulterior alăturându-se România, Bulgaria şi Slovenia, iar scopul asociaţiei este de a liberaliza comerţul între statele membre şi de a reduce treptat tarifele la bunuri industriale, având în vedere tototdată dezvoltarea comerţului agricol.

şările participante la Acordul Central-European de Comerţ Liber (CEFTA) şi-au exprimat, în concluzia reuniunii desfăşurate la Budapesta la 19-20 octombrie, încrederea că prin cooperarea economică în cadrul CEFTA contribuie la susţinerea pregătirilor de aderare la Uniunea Europeană. Reprezentanţii Bulgariei, Republicii Cehe, Ungariei, Poloniei, României, Slovaciei şi Sloveniei şi-au manifestat satisfacţia faţă de încheierea acordului de aderare a Bulgariei la CEFTA, semnarea de protocoale adiţionale pentru amendarea normelor privind originea bunurilor şi adoptarea unei noi versiuni a normelor procedurale, s-a arătat în declaraţia finală a întâlnirii.

Bulgaria. Cehia, Ungaria, Polonia, Slovacia şi Slovenia au fost reprezentate de premieri, iar România de ministrul apărării.

Oficialităţile au remarcat că pe lângă rezultatele importante şi tendinţele favorabile înregistrate au apărut şi unele probleme, în special în domeniul comerţului agricol, dar s-au arătat încrezători că Subcomitetul pentru comerţ agricol va putea depăşi aceste dificultăţi. Participanţii au căzut de acord asupra unui catalog pe baza căruia să fie reduse treptat barierele din calea comerţului agricol. Toate problemele trebuie soluţionate prin consultări directe, au arătat participanţii.

Oficialităţile au scos de asemenea în evidenţă importanţa analizării şanselor şi condiţiilor eliminării sau reducerii barierelor comerciale. şările memebre ale CEFTA speră să formeze chiar anul viitor o zonă liberă de taxe vamale, pentru bunurile industriale. S-a subliniat de asemenea necesitatea de a organiza conferinţe pentru promovarea comerţului şi investiţiilor, ca şi de a încuraja cooperarea în combaterea crimei organizate şi economice.

Participanţii la reuniune au confirmat că asociaţia este deschisă faţă de orice ţară dispusă să accepte criteriile reciproce şi au opinat că în viitor obiectivul comun al statelor membre trebuie să fie aderarea la Uniunea Europeană. Ei au salutat recentele recomandări ale Comisiei Europene de a extinde tratativele de aderare la toate statele candidate şi şi-au exprimat speranţa că la summit-ul de la Helsinki din decembrie această propunere va fi confirmată. 

Premierii au precizat de asemenea că ţările lor sunt gata să participe la punerea in aplicare a Pactului de Stabilitate în Europa de Sud-Est, inclusiv la reconstrucţia economică a regiunii, exprimându-şi sprijinul faţă de eforturile de reluare a navigaţiei pe Dunăre. Miniştrii transporturilor din Bulgaria, România şi Ucraina au convenit ca ţările lor să-şi asume debarasarea fluviului, “dacă li se va permite”, a amintit dl. Kostov.

Următoarea reuniune a CEFTA va avea loc în anul 2000 în Polonia.

15. Armenia – Lovitură de stat?

Premierul armean, Vazgen Sarkisian şi preşedintele parlamentului Demarcian au fost împuşcaţi în plină şedinţă a Parlamentului, de patru persoane neidentificate, care, înarmate şi mascate, au pătruns în clădirea legislativului, blocând toate căile de acces şi luând ostatici pe toţi deputaţii aflaţi în sală (circa 200 de oameni). “Cei patru au evocat o lovitură de stat” a declarat un deputat care a reuşit să scape din încercuire. În timpul schimbului de focuri, şi-au mai pierdut viaţa opt persoane, alte 30 fiind rănite. 

Incidentul s-a produs la doar câteva zile după ce, la 22 octombrie, Moscova a încheiat procesul de dislocare a bazei sale militare din Armenia, prin completarea numărului avioanelor de luptă. “Aparatele noastre de luptă au misiunea de a apăra cerul armean de orice intrus, care ar încerca să tulbure liniştea acestei ţări”, a declarat generalul Anatoli Kornukov, comandantul armatei aerului a Rusiei. 

Merită remarcat şi un alt aspect, acela că acţiunea Moscovei a coincis cu vizita în regiunea transcaucaziană a unei delegaţii a Departamentului de Stat al SUA, ea derulându-se pe fondul unei intensificări a activităţii de politică externă promovată de autorităţile de la Washington în Caucaz. Comentând această stare de lucruri, cotidianul “Nezavisimaia Gazeta” remarca într-un articol cu titlul “Marele joc al micii Armenii” că, în ajunul summit-ului OSCE de la Istanbul, Erevanul a început să joace un rol activ, atât ca subiect, cât şi ca obiectiv al marelui joc geopolitic angajat de Rusia şi de SUA în Caucaz. Acelaşi ziar aminteşte în context, faptul că atât Moscova, cât şi Washingtonul au declarat regiunea sud-caucaziană drept zonă a intereselor strategice, anunţând, totodată, că intenţionează să folosească toate mijloacele capabile să consolideze această influenţă. 

În opinia analiştilor moscoviţi, acest lucru presupune, în cazul Rusiei, menţinerea şi întărirea relaţiilor de colaborare cu Armenia, iar în cazul Statelor Unite – slăbirea influenţei ruse şi iraniene în Caucaz şi transpunerea în practică a unui întreg pachet de programe economice chemate să conducă la finalizarea lucrărilor de construcţie a coridorului de transport energetic prin statele caucaziene.

Un aceste condiţii, conchid observatorii politici, Armenia este constrânsă să facă un joc extrem de periculos. În primul rând, spun analiştii, autorităţile de la Erevan trebuie să ştie să tragă maximum de avantaje de pe urma politicii Statelor Unite, fără a prejudicia însă parteneriatul strategic cu Rusia. Or, incidentul care a avut loc a demonstrat încă o dată că, în Armenia, ca de altfel în întreg spaţiul caucazian, instabilitatea rămâne o problemă majoră.

Analiştii rămân în expectativă în legătură cu motivele acestei acţiuni armate, subliniind că puterea a ramas "de facto" în mâinile preşedintelui Kociarian. Premierul şi preşedintele parlamentului ucişi în cursul acestei acţiuni formaseră, recent, o coaliţie electorală - "Unitatea" - obţinând victoria în alegerile legislative din 30 mai, iar domnul Sarkisian a fost numit în fruntea guvernului pe baza acestui scrutin. 

Între cei doi oficiali şi preşedintele ţării exista o relaţie delicată, ei opunându-se unor concesii legate de acordul asupra Nagorno-Karabah, precizează unii analişti. Se poate trage concluzia că după eliminarea singurilor concurenţi ai preşedintelui, puterea se concentrează acum în mâinile sale.

Acest masacru a intervenit într-o perioadă în care se încerca soluţionarea problemei enclavei Nagorno-Karabah. Naveta diplomatică a secretarului de stat al SUA, Strobe Talbott, a fost un indiciu că negocierile păreau să fi atins punctul în care era posibil un acord în această problemă, între Armenia şi Azerbaijan. În opinia unora, era chiar o chestiune de zile sau săptămâni.

Armenia este locul unde se intersectează interesele divergente dintre SUA şi Rusia. Strategia americană de creare a "pluralismului geopolitic " în spaţiul CSI înseamnă de fapt scoaterea a cât mai multe state de sub influenţa Moscovei. În Caucaz, Azerbaidjanul şi Gruzia, ambele membre ale unei structuri de securitate, GUUAM, care tinde să devină o alternativă pentru CSI, au făcut deja paşi importanţi în direcţia îndepărtării de Moscova. În schimb, Armenia rămâne partenerul strategic al Rusiei în Caucaz. 

De curând, Zbigniew Brzezinski, politolog cu influenţă în politica de securitate americană, a sugerat că GUUAM să aibă şi doi de "A", pe lângă doi de "U", aluzie la atragerea Armeniei spre noua structură de securitate. O condiţie obligatorie pentru realizarea acestui lucru este rezolvarea problemei Nagorno-Karabah. Ori, cei ucişi, Sarkisian şi Demircian, primul ministru şi preşedintele parlamentului se opuneau categoric, spre deosebire de poziţia mai flexibilă a preşedintelui Armeniei.

 

16. Alegeri

16.1 Germania

Alegerile municipale din landul Baden-Wurtenberg 

Partidul Social-Democrat (SPD) al cancelarului german Gerhard Schroeder a suferit o nouă înfrângere la alegerile municipale din landul Baden-Wurtenberg, marcate de un incontestabil progres al Uniunii Creştin – Democrate (CDU) şi de pierderi ale SPD, inclusiv în unele fiefuri electorale, relatează AFP. Această înfrângere este considerată a fi cea mai mare din ultimii 24 de ani, conform rezultatelor finale ale alegerilor municipale din 24 octombrie a.c. Potrivit estimărilor primei reţele publice de televiziune din Germania, ARD-SWR, principalele două oraşe ale landului, Stuttgard şi capitala Manhelm – fief al SPD, au trecut sub controlul Uniunii Creştin Democrate (CDU).

Uniunea Creştin Democrată (CDU), acum în opoziţie a câştigat 6.075 de locuri în urma acestui scrutin, devenind principala forţă politică din landul Baden-Wurttemberg.

La Manhelm, CDU a obţinut un avans clar, ajungând de la 32,4% în 1994 la 44%, în vreme ce SPD a scăzut de la 35,3% la 34% din voturi. La Stuttgard, creştin-democraţii au progresat de la 31,4 la 41%, SPD pierzând teren, de la 26,2% la 23 de procente.

Alegerile regionale din acest an au însemnat pentru PSD pierderea capitalului electoral în majoritatea landurilor din Germania. UCD a câştigat în schimb scrutinurile din landurile Hessen, Saar, Brandemburg T, Baden-Wurttemberg, Turingia şi Saxa, în ultimele două PSD fiind devansat pentru prima oară de Partidul Socialismului Democratic (PDS), succesorul politic al fostului partid comunist din RDG.

Cancelarul Schroder a fost confruntat cu eşecuri electorale şi la alegerile din capitala federală Berlin, precum şi la scrutinul pentru Parlamentul European.

 

16.2. Elveţia

Rezultatele alegerilor desfăşurate în Confederaţia elveţiană în data de 24 octombrie 1999, au dovedit modificări substanţiale de gândire şi de abordare a noii arhitecturi europene de către cetăţenii elveţieni.

Electoratul a fost chemat să stabilească componenţa celor două Camere ale Parlamentului: Consiliul Naţional şi Consiliul Cantoanelor.

Cei chemaţi la urne au trebuit să-i desemneze pe cei 200 de membri ai Consiliului Naţional (camera inferioară) şi, de asemenea, să aleagă 40 dintre cei 46 de membri ai Consilului Cantoanelor, în care sunt reprezentate cele 26 de cantoane şi semicantoane.

Cetăţenii cu drept de vot au avut de ales între candidaţii a patru mari partide ce alcătuiau coaliţia aflată la putere: Partidul Socialist şi trei formaţiuni de dreapta , respectiv Partidul Democrat-Creştin, Partidul Radical Democrat şi Uniunea Democrată de Centru (UDC), precum şi între cei reprezentând circa zece formaţiuni mici. Observatorii politici au apreciat că scrutinul a fost marcat de progrese electorale ale dreptei populiste şi antieuropene. Concret, marea problemă a scrutinului a fost dacă Uniunea Democrată de Centru, partid populist xenofob şi ostil aderării ţării la Uniunea Europeană, va izbuti să se situeze imediat în urma socialiştilor şi să devină, prin numărul de voturi obţinute, al doilea partid din Elveţia.

La capătul unei campanii electorale pline de accente xenofobe şi antieuropene, dreapta populistă (UDC) a devenit marea câştigătoare a alegerilor legislative. Uniunea Democrată de Centru, care în germana vorbită din Elveţia se numeşte Partidul Popular Elveţian (SVP), condusă de magnatul elveţian Christopher Blocher, a obţinut 22,56% din voturi, urmată de Partidul Socialist (PS) cu 22,48% din voturi, de Partidul Radical Democratic (PRD) 19,93% şi Partidul Democrat Creştin 15,77%. Toate aceste formaţiuni fac parte din coaliţia care, timp de 40 de ani, a guvernat Elveţia, potrivit unui algoritm extrem de rigid. 

Pentru UDC a optat 25% a electoratului din cantonul Appenzell (nord-est), la 20% din cantoanele Bassel şi Galen, şi 8% în cantonul Geneva, care, până în prezent, nu a fost reprezentat în parlament de un reprezentant al dreptei naţionaliste.

 

16.2.1 Repartizarea mandatelor în Consiliul Naţional (200 mandate) – după alegerile din 24 octombrie 1999

· Partidul Socialist



51

· Uniunea Democrată de Centru

44

· Partidul Radical Democrat 


43

· Partidul Democrat Creştin


35

· Partidul Ecologist



9

· Partidul Liberal




6

· Partidul Evanghelic Popular


3

· Partidul Muncii




2

· Lega dei Ticinesi



2

· Alianţa Independenţilor


1

· Partidul Creştin Social



1

· Democraţii elveţieni



1

· Uniunea Democratică Federală

1

Perspectiva unor convulsii în guvernul elveţian şi a unor noi dezbinări dintre comunităţile vorbitoare de limbă germană şi cele francofone, au şansa de a se confirma, având în vedere că alegerile parlamentare de la 24 octombrie au propulsat Uniunea Democrată de Centru, dreapta populistă, pe o poziţie importantă.

“Deplasarea spre dreaptă este masivă”, a declarat preşedintele Partidului Socialist care a deţinut până acum poziţia dominantă, d-na Ursula Koch.

Preşedintelele Uniunii Democrate de Centru, Ueli Maurer, a explicat succesul formaţiunii sale prin faptul că “populaţia a răsplătit-o pentru politica sa, şi anume combaterea abuzurilor legislaţiei privind azilul şi reforma finanţelor statului prin reducerea impozitelor”. În opinia sa, elveţienii “vor încă un partid care nu doreşte aderarea la UE şi care susţine independenţa ţării”.

Aproape întreg sprijinul acordat acestui partid vine din partea vorbitorilor de limbă germană din cantoanele estice ale Elveţiei. Este posibil ca succesul înregistrat să declanşeze puternice resentimente în cantoanele din vest, francofone.

Personalitatea cea mai proeminentă a Uniunii Democrate de Centru este Christopher Blocher, un om de afaceri miliardar şi un naţionalist de dreapta, care, prin sprijinul masiv obţinut pentru partidul său, prin tradiţie un minor în peisajul politic elveţian, a realizat una din cele mai mari răsturnări de situaţii din ultimii ani în această ţară. Poziţia virulentă împotriva Uniunii Europene şi aversiunea faţă de străini a atins o coardă sensibilă a alegătorilor din această ţară care are mai mulţi aspiranţi la azil pe cap de locuitor decât oricare altăţară europeană. Dl. Blocher nu doreşte nici ca Elveţia să devină membru al Naţiunilor Unite, şi este posibil ca recentul succes electoral să crească izolarea acestei ţări.

Parlamentul este însă, în multe privinţe, mai puţin important decât cele şapte locuri prin care Consiliul Federal alege cabinetul. În acest Consiliu, “o formulă magică” aplicată încă din 1959 acordă Uniunii Democrate de Centru un loc în guvern, în timp ce celelalte trei partide – Partidul Socialist, Partidul Radical Democrat şi Partidul Democrat-Creştin deţin câte două locuri fiecare. În urma rezultatelor obţinute în acest scrutin, s-ar putea ajunge la colapsul acestei formule, Uniunea Democrată de Centru declarând că doreşte sa-şi asume un rol major. Christopher Blocher a afirmat că partidul său “are dreptul la un al doilea loc în guvern”. El a mai precizat totodată că formaţiunea sa ar putea provoca o criză guvernamentală în cazul în care nu i se satisfac cerinţele privind înăsprirea legislaţiei acordării de azil şi reducerea impozitelor. El nu a exclus trecerea partidului său în opoziţie.

Deşi în marile state europene partidele de dreapta au înregistrat o stagnare, Elveţia s-a alăturat unui grup mai mic de state ca Austria, Norvegia şi Belgia unde aceste formaţiuni au câştigat teren sau au obţinut victorii în alegeri anul acesta.

 

16.3. Tunisia

Preşedintele tunisian Zine El Abidine Ben Ali a fost reales cu peste 99% din sufragii pentru un nou mandat de 5 ani. 

Pentru prima dată în istoria Tunisiei, cei peste 3,3 milioane de alegători înscrişi, dintr-o populaţie de peste 9,5 milioane de locuitori, au avut de ales între trei candidaţi la preşedinţie.

Ben Ali, care în principiu a candidat pentru ultima oară la preşedinţia ţării, fusese reales în 1994, când a fost unicul candidat, cu 99,1% din sufragii.

 

16.4. Argentina

Candidatul Alianţei de centru-stânga din Argentina, Fernando de la Rua, este considerat învingător în alegerile prezidenţiale din această ţară, obţinând 48,7% din sufragii. 

Contracandidatul lui, Fernando de la Rua, reprezentantul partidului peronist de guvernământ, Eduardo Duhalde, a fost cotat cu 37,7% din voturi. 

Alianţa de centru-stânga din Argentina a pus capăt celor 10 ani de regim peronist ieşind învingătoare în alegerile de la 24 octombrie, iar preşedintele ales, Fernando de la Rua, a promis o “schimbare morală” după susţinerea entuziastă a principiilor pieţei libere specifică predecesorului său Carlos Menem.

Fernando de la Rua s-a angajat imediat să găsească un remediu pentru maladiile sociale şi morale considerate a fi punctul cel mai vulnerabil al regimului Menem, care a abordat fără succes reforma economică: o rată înaltă a şomajului, adâncirea decalajului dintre bogaţi şi săraci şi proliferarea corupţiei. Adresându-se celor 36 de milioane de argentinieni, preşedintele ales a afirmat” “Aţi ales un preşedinte care va pune capăt privilegiilor, mai ales privilegiilor puterii.” “Să ne amintim de cei săraci, de cei fără apărare şi de necesitatea unor politici care să aibă grijă de ei. O asemenea inegalitate şi excludere sunt imorale şi trebuie să începem o schimbare morală în Argentina”, a declarat el în faţa mulţimii entuziaste.

Eduardo Duhalde, care a promis, ca şi Fernando de la Rua să dea o “faţă mai umană” privatizărilor şi liberalizării caracteristice regimului Menem, şi-a recunoscut cu eleganţă înfrângerea, spunând: “Sunt de părere că am ales un preşedinte în care putem avea încredere”. 

Alegerile din 24 octombrie au fost al patrulea scrutin liber după reinstalarea democraţiei în urma ultimei dictaturi militare dintre 1976 şi 1983. Argentina nu a mai cunoscut de peste 90 de ani patru guverne democrate succesive. Atât Alianţa învingătoare, cât şi peroniştii înfrânţi au considerat că trebuie să sărbătorească consolidarea democraţiei. Peronismul, lansat ca mişcare populistă pentru clasa muncitoare de către Juan şi Eva Peron în anii ‘40 a fost înlăturat prin puciuri în 1955 şi în 1976, acum fiind prima dată când pierde puterea prin vot.

Pe Fernando de la Rua îl aşteaptă un mandat antrenant: peroniştii deţin controlul în majoritatea celor 24 de provincii, inclusiv în Buenos Aires, pe care au cucerit-o într-o cursă intens disputată tot la 24 octombrie. Vicepreşedintele din timpul lui Menem, Carlos Ruckuf, îi succede lui Duhalde ca guvernator al celei mai bogate provincii din Argentina, de mărimea Italiei şi unde trăieşte o treime din populaţia totală, fiind deci, al doilea post politic ca importanţă din ţară. Peroniştii au de asemenea majoritatea în Senat, în schimb Alianţa a obţinut cea mai mare majoritate în Camera Deputaţilor.

şara se află în cea mai gravă recesiune din ultimul deceniu, iar Fondul Monetar Internaţional aşteaptă de la următorul guvern să reducă cheltuielile pentru a micşora deficitul bugetar pentru anul 2000. Pieţele financiare nu au uitat că radicalii conduşi de Raul Alfonsin au pierdut puterea în 1989 în condiţiile unei inflaţii de aproape 5000%. În timpul lui Alfonsin guvernatorul Băncii Centrale era Jose Luis Machinea, care este astăzi unul dintre candidaţii favoriţi pentru postul de ministru al economiei în viitorul cabinet.

O voce care se face cu siguranţă auzită în Parlament este cea a lui Domingo Cavallo, fostul ministru al economiei care a introdus Convertibilitatea. Cavallo a ieşit pe locul trei în alegerile prezidenţiale de la 24 octombrie, candidând din partea formaţiunii sale conservatoare Acţiunea pentru Republică, şi, după primele rezultate, va ocupa locul 11 în Camera Deputaţilor. 

 

 

 

 

 

 

 

 

 

 

 

ANEXĂ
Interviu Romano Prodi: “Trebuie să organizăm o amplă dezbatere privind graniţele Europei” (“Le Monde”, 22 octombrie)

Întrebare: la 27 octombrie vă veţi întâlni cu preşedintele Bill Clinton, întâlnire considerată ca un preludiu al negocierilor Organizaţiei Mondiale a Comerţului (OMC) de la Seattle. Un eventual dezacord între europeni şi americani ar putea avea conscinţe grave?

Răspuns: Desigur, pentru că trebuie să folosim prilejul oferit de reuniunea de la Seattle pentru a adresa un mesaj cu privire la viitorul economiei mondiale. SUA şi Europa deţin împreună două treimi din comerţul mondial. Noi trebuie să oferim garanţii celorlalte ţări şi să ţinem seama şi de noile probleme apărute în domeniul sănătăţii, precum şi clauzele sociale. Trebuie să organizăm dezbateri pentru a constata dacă există sau nu divergenţe sau probleme de ordin tactic. Nu trebuie însă să creăm tensiuni artificiale în legătură cu unele probleme dificile, ca de exemplu, cea a organismelor modificate genetic (OGM). Europenii trebuie să explice că hotărârea noastră se bazează pe avizul unui organism asemănător celui american FOOD and Drug Agency şi să înceapă negocierile. Este foarte important ca la Seattle să se traseze liniile directoare pentru a se evita apariţia unor noi dispute transatlantice. Nu putem continua cu disputele cotidiene privind banalele, OGM, sau subvenţiile agricole. Trebuie, mai ales, ca noi să afirmăm că interesele ţărilor cel mai puţin dezvoltate se află în centrul preocupărilor noastre. În caz contrar, va preleva ideea potrivit căreia ne ocupăm doar de interesele ţărilor bogate, ale marilor societăţi, creându-se sentimentul că aceste negocieri vor determina o nouă creştere a ratei şomajului mondial. 

Întrebare: Va fi posibil ca în cadrul UE să se modifice ordinea de zi a Coferinţei Interguvernamentale în vederea examinării altor probleme până la sfârşitul anului 2000?

Răspuns: Avem suficient timp pentru discuţii până la sfârştiul anului viitor. Vreau să subliniez că Franţa (care va deţine preşedinţia UE, în al doilea semenstru al anului 2000) are o responsabilitate deosebit de importantă. Va fi imposibil să se organizeze mai multe conferinţe interguvernamentale, deoarece, procedurile sunt foarte anevoioase. Fără o reformă instituţională, nu se poate vorbi despre extinderea UE.

Întrebare: Trebuie să se înceapă cu transpunerea în tratate a conceptului de apărare europeană?

Răspuns: Fireşte. Am ascultat cu mult interes discursul preşedintelui Chirac de la Strasbourg referitor la construirea unei apărări europene autonome. Întotdeauna am considerat că dacă nu va exista o apropiere între industriile de apărare, situaţia politică nu va fi niciodată favorabilă proiectului de apărare europeană.

Întrebare: Este normal ca o ţară care aderă la Uniunea Europeană să aibă un comisar?

Răspuns: Tocmai pentru soluţionarea acestui gen de probleme trebuie să se organizeze rapid conferinţa interguvernamentală şi să se decidă ce fel de comisie dorim să avem în viitor. Hotărârea privind extinderea UE este o decizie istorică, care va fi pusă în aplicare în ziua în care ţările candidate vor fi pregătite pentru aderare. Trebuie să ne gândim deja la o Comisie Europeană, cu 25 de ţări, şi chiar mai multe, care să poată să funcţioneze.

Întrebare: Ce importanţă acordaţi îngrijorării manifestate de unele guverne faţă de faptul că UE, în pofida extinderii, îşi va reduce eficienţa şi influenţa?

Răspuns: O mare importanţă şi de aceea am cerut Parlamentului European să organizeze o amplă dezbatere privind harta Europei. Să stabilim care sunt graniţele sale, care este “centrul” Europei? Ce decizii trebuie să luăm în privinţa vecinilor noştri de la sud de Mediterană, cum sunt Rusia, Ucraina, Turcia.

Întrebare: În articolul semnat “Prodi demascat: un centralizator mai periculos decât Delors”, ziarul londonez “Times” scria recent că vă consideraţi un fel de şef al “guvernului” Europei. Revendicaţi acest titlu?

Răspuns: Vreau să le amintesc prietenilor noştri britanici, că odată cu apariţia Europei şi din cauza ei constatăm pe întregul continent afirmarea unor limbi regionale, consolidarea unor regiuni, transferul unor competenţe! Credeţi că ar fi fost posibil un Parlament în şara Galilor sau Scoţia, fără Europa? Categoric nu. Dar ce reprezintă Comisia Europeană? Ei îi revine misiunea de a lua decizii privind puterea executivă. Dacă nu vă place termenul de “guvern” ce preferaţi? Pe cel de “Comisie Consultativă”? Eu vorbesc despre guvern pentru că deciziile pe care le luăm sunt la nivel de guvern. Să nu fim farisei!

Întrebare: După alegerile pentru Parlamentul European, s-a spus că Europa suferă de un “deficit democratic”. Cum se poate remedia acest lucru?

Răspuns: Noul rol al Parlamentului nu va fi suficient pentru eliminarea “deficitului democratic”, însă este un prim pas. “Deficitul democratic” s-a descoperit după alegeri, când s-a constatat un puternic absenteism şi, de asemenea, din cauza crizei cu care se confruntă Comisia Europeană care a oferit o imagine nefavorabilă a Europei. Dacă dorim ca, în viitor, oamenii să manifeste mai mult interes faţă de alegerile europene, trebuie să demonstrăm transparenţa Comisiei Europene şi faptul că acţionează pentru binele popoarelor europene.

Întrebare: Dezbaterea privind necesitatea aparării statului-naţiune vi se pare încă pertinentă?

Răspuns: A fost nevoie de multe secole pentru crearea statelor-naţiuni. Ele nu vor dispărea, ci vor suferi transformări. Moneda unică va rămâne simbolul marilor schimbări istorice în Europa. Fiţi sigur că toţi şefii de guvern, inclusiv eu, au evaluat foarte bine semnificaţia monedei unice în ceea ce priveşte suveranitatea şi consecinţele sale.

Întrebare: Unele regiuni cum sunt Lombardia, Catalania, Bade-Wurtemberg sau Rhone-Alpes au o identitate puternică şi o putere economică din ce în ce mai mare. Este o evoluţie benefică pentru Europa?

Răspuns: Nu doar benefică, ci şi firească: Dacă veţi întreba omul de pe stradă, în Italia, dacă se simte mai degrabă “regional” decăt “italian” vă va răspunde că se simte legat mai întâi prin rădăcinile sale autohtone. În Europa, fiecare popor şi-a păstrat orgoliul naţional. Iată de ce şefii de guvern s-au gândit că singura soluţie pe termen lung pentru Balcani este Europa, singurul mijloc ce permite convieţuirea unor popoare care se duşmănesc.

